Resepi Kejayaan Dalam Perhubungan Menurut Falsafah Dr Helen Fisher

Acapkali kita terdengar berita-berita sensasi di luar sana yang banyak bertebaran di media sosial bergosip mengenai artis atau selebriti terkenal yang dikhabarkan oleh pihak media sedang melalui proses penceraian atau konflik yang hebat dalam perkahwinan mereka. Sehinggakan perkara sebegini dianggap biasa sahaja kerana kerap kali berlaku. Boleh dikatakan berita sensasi sebegini jadi bahan santapan harian untuk digosipkan walhal perkara yang melibatkan konflik dalam rumah tangga perlu kita anggap serius sebab kesannya bukan hanya pada pasangan semata-mata bahkan terpalit juga pada institusi masyarakat seperti anak-anak yang terabai keperluan asasi mereka dari sudut kasih sayang.Kasih Sayang Terhadap Anak Membentuk Peribadinya

Bila mereka dahagakan kasih sayang yang sepatutnya mereka cerna sejak kecil maka mereka akan mencari-cari kepuasan di luar dari rumah tanpa panduan yang jelas. Kerana ibu bapa sibuk berkonflik sudah tentu tiada masa untuk mendidik batas-batas moral dan etika. Tiada masa untuk mendidik apa itu erti cinta, apa itu kasih sayang dan kebaikan-kebaikan. Anak-anak adalah generasi harapan di setiap negara dalam dunia. Tiada satu pun negara yang pernah memandang remeh terhadap perkembangan anak dari aspek pendidikan dan kesihatan kerana merekalah nanti yang bakal mewarisi negara dan masyarakat di sesuatu tempat. Bagi Islam sudah tentulah mendidik anak-anak amat mustahak kerana perjuangan meneruskan legasi risalah Islam perlu diteruskan dari hari ke hari. Ini pernah disebut oleh al-Imam Syahid Hasan al-Banna sebagai “Ta’winu Baitul Muslim” (Membina Keluarga Muslim Yang Cemerlang) dalam cabang maratib amal yang diajarkan oleh beliau dalam usul dakwah gerakan Ikhwanul Muslimin pimpinan beliau dahulu.

Maka amat penting kita dalam memandang serius soal isu-isu perhubungan yang bila kita abaikan boleh menjerumuskan lagi ke dalam kehancuran dan kesesatan. Khususnya tentang bagaimana hendak menjaga kelesetarian hubungan dalam perkahwinan, apabila perkahwinan dalam sesebuah masyarakat itu cantik teratur kemas maka seluruh negara hidup dalam aman sentosa dan berkuranglah masalah keruncingan akhlak dan sosial. Bila kurang masalah sosial maka kuranglah tekanan pihak kerajaan untuk mengendalikan masalah-masalah yang lebih besar seperti kes penderaan, kes abaikan nafkah, kes ketidakadilan dalam menjaga anak, kes penipuan dan sebagainya.

Resepi Kejayaan Dalam Perhubungan

Melihat kepada banyak permasalahan sosial yang berlaku dalam kalangan anak muda remaja akan dapati kebanyakannya berpunca dari rumah iaitu keluarga yang tidak bahagia. Sebab itulah Dr Abdullah Nasih Ulwan dalam kitabnya tersohor iaitu Tarbiyatul Aulad fi al-Islam pernah membahaskan akar kepada permasalahan ini berpunca dari tahap yang pertama sekali iaitu mencari pasangan yang tepat (the right person). Mencari pasangan yang tepat adalah punca paling asas sekali untuk menilai sejauh mana bertahannya suatu perhubungan itu. Kerana apabila kita bertemu dengan pasangan yang tepat kita akan mudah untuk bertoleransi, bekerjasama, memahami dan mencapai satu kata sepakat untuk membina sebuah mahligai rumah tangga yang bahagia. Bila jumpa pasangan yang salah pula, kita sukar untuk mencapai kata sepakat dan ini akan meleret sampai satu tahap hingga pasangan sudah tidak mampu bertahan lagi dan akhirnya berkecai juga sekalipun anak sudah berderet banyaknya.

Akibat pendam dan pendam akhirnya akan meletus juga, ibarat gunung berapi yang mencetuskan lava api yang membara.

وَمِنْ آيَاتِهِ أَنْ خَلَقَ لَكُمْ مِنْ أَنْفُسِكُمْ أَزْوَاجًا لِتَسْكُنُوا إِلَيْهَا وَجَعَلَ بَيْنَكُمْ مَوَدَّةً وَرَحْمَةً إِنَّ فِي ذَلِكَ لَآيَاتٍ لِقَوْمٍ يَتَفَكَّرُونَ

“Dan di antara tanda-tanda kekuasaan-Nya ialah Dia menciptakan untukmu isteri-isteri dari jenismu sendiri, supaya kamu cenderung dan merasa tenteram kepadanya, dan dijadikan-Nya di antaramu rasa kasih dan sayang. Sesungguhnya pada yang demikian itu benar-benar terdapat tanda-tanda bagi kaum yang berfikir”

(Surah ar-Rum: 21)

بِيثَاتُ لِلْخَبِيثِينَ وَالْخَبِيثُونَ لِلْخَبِيثَاتِ وَالطَّيِّبَاتُ لِلطَّيِّبِينَ وَالطَّيِّبُونَ لِلطَّيِّبَاتِ

“Wanita-wanita yang keji untuk lelaki yang keji. Dan lelaki yang keji untuk wanita-wanita yang keji pula. Wanita-wanita yang baik untuk lelaki yang baik. Dan lelaki yang baik untuk wanita-wanita yang baik pula.”

(Surah an-Nur: 26)

Dalam ayat di atas ada menyebut tentang frasa ayat “supaya kamu cenderung dan merasa tenteram kepadanya” yang menjadi nilai ukur atau penanda aras paling asas dalam mencapai kebahagiaan dan kejayaan dalam perhubungan. Semestinya soal sekufu, disebut sebagai istilah dalam munakahat seperti al-Kafa’ah iaitu menurut kamus bahasa arab Ibn Munzir Lisanul Arab sebagai keserasian dalam banyak aspek. Secara majoritinya para ulamak sepakat yang dikatakan serasi semestinya dari sudut fikrah (pemikiran) kerana harta benda dan pangkat sifatnya sementara sedangkan karakter dan karisma seseorang berpanjangan hingga akhir hayat.

Dr Helen Fisher dan Idea Beliau

Saya tertarik dengan falsafah resepi kejayaan dalam perhubungan yang dikongsikan oleh Dr Helen Fisher dalam satu bual bicara anjuran Ted Talk di Youtube yang bertajuk The Brain In Love iaitu ada 3 konsep paling asas bagaimana hendak mengekalkan keharmonian dan kebahagiaan dalam sesebuah perhubungan. Beliau pakar dalam bidang Biologi Antropologi iaitu ilmu tentang mengkaji fizikal dan tingkah laku manusia secara santifik. Hasil pengkajiannya beliau syarahkan dalam video tersebut bahawa ada tiga prinsip utama yang perlu dititik beratkan iaitu:

1. Kedua-dua pasangan ada karakter empati antara satu sama lain

Empati bermaksud sifat suka meletakkan diri kita ke dalam situasi unik orang lain untuk memahami keadaan atau situasi yang sedang berlaku pada orang lain yang sedang berkomunikasi dengan kita. Ianya perlu dilalui menerusi komunikasi yang jelas antara dua hala, kejujuran dan suka ambil berat secara spesifik dan perhatian sepenuhnya.

2. Mampu uruskan emosi saat berlaku sesuatu yang paling negatif (kawal sikap buruk)

Berkemampuan untuk kawal amarah dalam situasi yang genting seperti kemerosotan ekonomi, konflik komunikasi, stress tentang kerja dan seumpamanya. Ramai orang cuma menilai seseorang itu bagus pada situasi romantik yang tidak mencabar. Waktu itu dia mungkin sedang gembira, manakala kurangnya yang menilai dalam situasi yang sukar. Sebab itu dalam Islam amat menitik beratkan soal agama dan akhlak kerana inilah yang menjamin keutuhan sikap suka semai keharmonian walau apa sahaja cabaran mendatang.

Allah Ta’ala memuji mereka dengan sifat ini dalam firman-Nya

الَّذِينَ يُنْفِقُونَ فِي السَّرَّاءِ وَالضَّرَّاءِ وَالْكَاظِمِينَ الْغَيْظَ وَالْعَافِينَ عَنِ النَّاسِ وَاللَّهُ يُحِبُّ الْمُحْسِنِينَ

“Orang-orang yang bertakwa adalah mereka yang menafkahkan (harta mereka) baik di waktu lapang maupun sempit, dan orang-orang yang menahan amarahnya serta memaafkan (kesalahan) orang lain. Allah menyukai orang-orang yang berbuat kebajikan”

(Surah Ali Imran: 134)

لَيْسَ الشَّدِيدُ بِالصُّرَعَةِ ، إِنَّمَا الشَّدِيدُ الَّذِى يَمْلِكُ نَفْسَهُ عِنْدَ الْغَضَبِ

“Bukanlah orang kuat (yang sebenarnya) dengan (selalu mengalahkan lawannya dalam) pergaduhan, tetapi tidak lain orang kuat (yang sebenarnya) adalah yang mampu mengendalikan dirinya ketika marah”

(Riwayat Bukhari)

3. Sentiasa Bercakap Tentang Perkara Positif Dengan Pasangan

Setiap hari kita akan lalui hari-hari biasa seperti pergi ke tempat kerja, bekerja, memasak, mengurus rumah, mengurus anak. Kadangkala ada waktu tertentu kita tiada mood sehingga fikiran negatif mula datang menjengah, waktu ini mulalah kita merungut soal komitmen hidup. Ini biasa tetapi jangan kita biasakan mulut kita berzikir atau bermentera tentang perkara-perkara negatif sehingga kita lupa bahawa banyak lagi impian atau matlamat yang boleh kita bayangkan secara positif.

Ajaklah pasangan berbicara soal impian hidup, soal bagaimana hendak menjaga kesihatan, buat jadual rutin yang membahagiakan seperti sediakan menu makanan yang sihat (eat clean). Rancang jadual bersenam untuk membantu merembeskan hormon dephamine (keseronokan). Bincang tentang apa yang kita baca dalam buku, buku apa yang sedang kita telaah. Isu semasa apa yang menarik untuk dibahaskan supaya kita mencapai kepuasan berfikir dan mencari solusi secara matang dan berdisiplin. Kata Helen Fisher ada sebanyak 1,867,843 lagu mengenai cinta seluruh dunia sebab membuat lagu atau cerita berkenaan cinta memang mudah namun bekerja keras untuk menjaga cinta dan mencapai kebahagiaan dalam sesebuah perhubungan memang payah.

Kita perlukan tenaga fizikal dan mental yang kuat seperti pelaburan masa, emosi, kesihatan, kewangan dan sebagainya. Bukan setakat itu, pelaburan juga mesti dimainkan oleh pelabur yang ‘work hard’ tak kenal erti putus asa. Pernahkah kita lihat jiwa seorang pelabur seperti Warrant Buffet lemah kerana akalnya sentiasa cerdas mencari teknik yang berkesan untuk kurangkan kerugian dalam pelaburan sahamnya. Lalu bagaimana dengan kita sebagai pelabur dalam perhubungan? Mudah menyerah kalah atau gemarkan kerja kuat secara berpasangan.

Artikel disumbangkan oleh Saif untuk The Patriots.


CIA VS KGB – Siapa Lebih Hebat?

Sebut saja Per-ang Dingin, nama Agensi Perisikan Pusat (CIA) dan Jawatankuasa Keselamatan Negara Kesatuan Soviet (KGB) tidak boleh dipisahkan. Semasa tempoh tersebut, kedua-dua agensi saling bersaing antara satu sama lain termasuk terlibat dalam per-ang proksi di sesetengah negara. Tetapi siapa yang selayaknya diangkat sebagai agensi perisikan terhebat dalam sejarah?

Sebelum dikenali sebagai KGB, kebanyakan aktiviti perisikan dan polis rahsia dikendalikan oleh banyak agensi sejak Revolusi 1917 dan Kesatuan Soviet ditubuhkan pada tahun 1922. Ini termasuklah Cheka (jawatankuasa anti-revolusi dan sabotaj Rusia), NKVD/MGB (Kementerian Keselamatan Dalam Negeri Soviet) dan MVD (Kementerian Hal Ehwal Dalam Negeri Soviet).

KGB ditubuhkan sebagai sebuah entiti perisikan berasingan daripada MVD pada 13 Mac 1954 selepas pengganti Joseph Stalin, Lavrentiy Beria[1] disingkirkan dalam satu rampasan kuasa sebelum dihukum bu-nuh. Beria merupakan sebahagian daripada troika[2] yang bertanggungjawab mentadbir negara itu pasca-Stalin setahun sebelumnya. Bagaimanapun, pengenalan dasar-dasar baru yang drastik termasuk kemungkinan meredakan hubungan dingin dengan Amerika Syarikat membawa kepada kejatuhannya.

Sejak itu, KGB melaksanakan pelbagai misi perisikan untuk Kesatuan Soviet sehingga tahun 1991. Antara misi mereka ialah penglibatan secara proksi dalam Per-ang Korea dan Per-ang Vietnam, mencuri maklumat berharga termasuk maklumat perisikan dan membina aset-aset pro-Soviet di negara-negara Barat.

Bagi Amerika Syarikat pula, sebelum CIA ditubuhkan, kerja perisikan dibuat membabitkan pelbagai jabatan kerajaan tanpa sebarang kerjasama atau aturan. Selain itu, aktiviti perisikan juga bersifat sekali-sekala dan bukan sepanjang masa seperti dilakukan kuasa-kuasa Barat lain ketika itu.

Dengan tahun-tahun sebelum Per-ang Dunia Kedua (WWII), AS sendiri ketika itu masih mengamalkan dasar pemencilan dan enggan campur tangan dengan apa yang berlaku di Eropah. Akibatnya, rejim Parti Sosi-alis Kebangsaan (National Soci-alist) pimpinan Adolf Hit-ler muncul sebagai kuasa baru Jerman dan mencetuskan huru-hara dalam kalangan kuasa-kuasa Eropah seperti Britain dan Perancis.

Menyedari keperluan menubuhkan agensi perisikan mereka sendiri, Pejabat Perkhidmatan Strategik (OSS) ditubuhkan oleh Franklin D. Roosevelt atas nasihat Sir William Stephenson[3]. Agensi ini ditubuhkan dengan menjadikan Perkhidmatan Perisikan Rahsia (MI6) dan Operasi Eksekutif Khas (SOE) sebagai asasnya. Latihan dan kelengkapan perisikan turut disediakan pihak British sehingga pihak AS mampu berdiri dengan sendiri.

Begitupun, agensi ini dipandang sepi oleh sesetengah agensi kerajaan lain dengan cawangan ten-tera seperti Ten-tera Darat, Ten-tera Laut dan Ten-tera Udara menjalankan cabang perisikan masing-masing. Tetapi semua itu berubah semasa pentadbiran Harry Truman. Truman merasakan menjadi tanggungjawab AS untuk membendung apa-apa senario yang membawa kepada per-ang negara-negara daripada menjadi realiti terutama dengan Kesatuan Soviet.

Justeru, Akta Keselamatan Negara 1947 digubal sekaligus membuka jalan kepada penubuhan CIA dan Majlis Keselamatan Kebangsaan. Roscoe H. Hillenkoetter dilantik sebagai pengarah agensi yang pertama. Tetapi selepas kegagalan CIA mengesan aktiviti-aktiviti yang membawa kepada Per-ang Korea, ini membawa kepada semakan semula keseluruhan struktur perisikan kebangsaan AS.

Semakan dibuat oleh tiga panel Laporan Dulles iaitu Allen Dulles (bakal pengarah CIA), William Harding Jackson dan Matthias Correa. Dalam laporan mereka pada 1 Januari 1949, agensi, Jabatan Negara AS dan pihak tentera tidak bekerjasama dengan baik. Akibatnya, semua laporan perisikan ketiga-tiga pihak ketika itu dianggap bias, tiada kredibiliti dan berulang-ulang.

Susulan laporan tersebut, Truman melantik Walter Bedell Smith sebagai pengarah baru agensi. Smith menyusun semula CIA seperti yang digariskan dalam Laporan Dulles dan menjadikan agensi itu bertanggungjawab untuk semua hal ehwal perisikan AS. Sejak itu, ia dilihat setaraf dengan agensi-agensi perisikan lain termasuk MI6 dan pesaing terkuat mereka, KGB.

Walaupun dianggap mentah dalam dunia perisikan, tiada siapa menafikan keberanian dan kebijaksanaan perisik CIA semasa menjalankan perisikan mereka. Pada Mei 1962, agensi itu mendapat tahu pihak Soviet terpaksa meninggalkan stesen perisikan mereka di Artik berikutan keadaan cuaca yang terlalu sejuk dan cabaran logistik. Untuk mengelak terkandas, semua ahli penyelidik dibawa keluar sementara landasan terbang masih boleh digunakan.

Dengan stesen kosong, ia dianggap satu peluang keemasan kepada CIA mendapatkan semua maklumat yang ada di situ. Justeru, beberapa perisik dihantar ke stesen berkenaan menerusi terjunan payung terjun. Selepas semua maklumat berjaya dikumpul, mereka dibawa keluar menerusi satu sistem pengeluaran kecemasan semasa WWII iaitu Skyhook.

Contoh penggunaan Skyhook:

Menerusi sistem ini, belon yang diisi helium dan membawa maklumat, peralatan atau perisik akan dinaikkan ke udara sebelum ia dicangkuk dan dibawa keluar dari tempat mereka berada. Sistem ini pernah ditampilkan dalam filem The Dark Knight (2008) sebagai strategi keluar Batman semasa di Hong Kong dan permainan video Call of Duty: Black Ops – Cold W-ar.

Bagi pihak KGB pula, antara kejayaan signifikan agensi itu ialah mencuri maklumat yang membentuk kapal angkasa mereka Buran pada tahun 1974. Idea pembinaan kapal angkasa itu dilihat satu usaha signifikan untuk mengatasi keupayaan aeronautik dan angkasa lepas AS serta memuaskan paranoia pemimpin Soviet, Leonid Brezhnev.

Brezhnev mula gelisah selepas melihat kejayaan program Apollo pada tahun 70-an dan menyifatkan ia berpotensi sebagai pembawa b0m. Bagaimanapun, idea tersebut ditentang sekeras-kerasnya Menteri Pertahanan Soviet, Georgi Grechko sebagai membazir. Tetapi keputusan Brezhnev bersifat paku mati[4] dan tidak boleh diubah oleh sesiapa termasuk Grechko.

Bagi membolehkan Buran dapat dihasilkan, pihak agensi menghantar ramai perisik mengakses ARPANET. ARPANET ialah rangkaian komputer AS yang digunakan pelbagai agensi dan organisasi yang terlibat dalam projek Agensi Aeronautik dan Angkasa Lepas Kebangsaan (NASA) termasuk kapal angkasa Challenger.

Hasil maklumat yang diraih KGB mendedahkan program kapal angkasa Challenger sememangnya program angkasa lepas untuk keamanan dan bukan program keten-teraan seperti dibimbangi Brezhnev. Semua maklumat ini digunakan untuk menghasilkan Buran dan hasilnya, ia sebenarnya dianggap jauh lebih baik berbanding Challenger.

Ini kerana tidak seperti kapal angkasa buatan AS itu, rekaan kapal angkasa yang dihasilkan Valentin Glushko langsung tidak diganggu oleh pihak kerajaan. Sementara gangguan ahli politik dan perubahan polisi angkasa lepas AS menjejaskan keupayaan kapal angkasa itu sehingga memaksa pasukan kejuruteraan terpaksa berkompromi dengan pelbagai tekanan yang dikenakan.

Bagaimanapun, Buran hanya terbang sekali saja pada tahun 1988 menerusi penerbangan tanpa krew. Sebarang cubaan untuk melengkapkannya dengan enjin roket berkuasa tinggi pada tahun 1993 berakhir dengan kejatuhan Tirai Besi pada tahun 1991. Jika tidak, Rusia dan komuniti angkasa lepas mempunyai kapal angkasa dan enjin yang membolehkannya meneroka angkasa lepas. Buran disentuh panjang lebar dalam buku Soviet Di Hujung Jari.

Dalam per-ang proksi pula, kedua-dua pihak melaksanakan kempen terhadap satu sama lain dan ia banyak dicatatkan dalam lipatan sejarah. Di sebelah Asia, KGB menjadi duri dalam daging kepada operasi ten-tera AS semasa Per-ang Korea dan Per-ang Vietnam. Sementara di Timur Tengah, mana-mana rejim yang menentang Israel mendapat sokongan Soviet termasuk sokongan aset-aset KGB.

Tetapi satu tempat di mana CIA mencapai kejayaan cemerlang dalam per-ang proksi ialah Afghanistan. Beberapa bulan sebelum ketumbukan Soviet tiba di situ, pihak agensi sudah memintas pelbagai maklumat yang menjurus kepada ser-angan mereka di Afghanistan. Namun begitu, tidak seperti Vietnam dan Semenanjung Korea, CIA mahu memastikan pihak Soviet terkejut beruk apabila tiba di sana.

Untuk mencapai matlamat sedemikian, CIA bukan saja melatih pejuang-pejuang Muja-hidin. Malah, mereka turut membekalkan bantuan logistik seperti sen-jata api, ubat-ubatan dan maklumat bagi membolehkan mereka mengatasi pihak Soviet. Dan seperti dijangkakan, pada malam Krismas 1979, pihak Soviet mendapat kejutan yang tidak disangka-sangka.

Sebaik tiba, mereka diberi ‘sambutan’ berupa pelbagai sen-jata canggih seperti pel-uru berpandu Sti-nger. Pel-uru berpandu ini bertanggungjawab memus-nahkan 300 buah helikopter dan 100 buah pesawat. Aset-aset CIA dalam Pakistan bertanggungjawab melancarkan penghantaran bekalan logistik yang diperlukan pihak Muja-hidin dalam kempen mereka. Kegagalan kempen di Afghanistan merupakan antara punca kejatuhan Tirai Besi pada tahun 1991.

Tetapi kejayaan sebenar Soviet ialah membantu meraih kelebihan sen-jata nuk-lear. Bukan satu rahsia pada awal abad ke-20, ramai ahli fizik tidak menolak kemungkinan potensi sen-jata yang membawa kemus-nahan besar iaitu b0m atom. Justeru, banyak negara berlumba-lumba untuk menjadi negara pertama mempunyai sen-jata itu termasuk Britain, AS, Perancis, Jerman dan Soviet.

Apabila Hit-ler berkuasa pada tahun 1933 disusuli kempen keten-teraan mereka pada akhir dekad berkenaan, ramai ahli fizik terpaksa melarikan diri untuk mengelak dipaksa bekerja di bawah rejim partinya. Ramai yang memilih melarikan diri ke Britain, AS atau Kesatuan Soviet. Salah seorang daripada mereka ialah Klaus Fuchs. Tetapi disedari pihak Barat, Fuchs sebenarnya merupakan aset Soviet.

Bagi pihak Soviet, mereka perlu berada di hadapan seiring dengan kuasa-kuasa Barat lain. Walau bagaimanapun, negara itu tidak mempunyai pengetahuan saintifik untuk membangunkan sen-jata berkenaan. Jadi, seperti biasa, pihak Soviet mahu mencuri seberapa banyak maklumat daripada program nuklear AS dan Britain agar dapat dimanfaatkan oleh Soviet di kemudian hari.

Selepas melepasi pemeriksaan latar belakang pihak British, Fuchs kemudian dihantar ke AS dan menjadi sebahagian daripada Projek Manhattan[5]. Penglibatannya dianggap berharga kerana berjaya mempercepatkan tempoh masa diperlukan untuk menghasilkan b0m atom.

Bagaimanapun, Fuchs tidak keseorangan kerana Soviet menghantar ramai perisik mengakses semua maklumat program nuklear Barat termasuk Manhattan. Empat tahun selepas tamat WWII, pihak Soviet melaksanakan ujian nuklear pertama mereka sekaligus mengesahkan mempunyai sen-jata nuklear dalam kelengkapan persen-jataan mereka. Ironinya, program nuklear mereka diketuai oleh Beria atas arahan Stalin.

Kisah penyusupan perisik Soviet dalam program nuklear AS menjadi asas kepada kisah Perseus, seorang aset KGB yang dilabel mitos oleh komuniti perisikan. Bagaimanapun, itu tidak menghalang Activision dan Treyarch daripada menjadikannya sebagai antagonis utama Call of Duty: Black Ops – Cold W-ar.

Jika ditanya mana yang lebih hebat, penulis berpandangan agensi perisikan terhebat masih lagi KGB. Ini kerana kehebatan KGB diakui komuniti perisikan di seluruh dunia termasuk berupaya menjadikan beberapa perisik Barat sebagai aset mereka. Siapa tidak kenal Aldrich Ames[6] (CIA) dan Robert Hanssen[7] (FBI)? Kedua-duanya bertanggungjawab membocorkan nama-nama aset Soviet CIA kepada KGB pada tahun 80-an termasuk Dmitri Polyakov[8].

Atas sebab itulah, sehingga hari ini, CIA amat berhati-hati apabila ada perisik Soviet/Rusia menawarkan diri untuk berpaling tadah. Silap haribulan, mereka pula yang mengorek maklumat dan menghantarnya semula ke Moscow. Walaupun KGB runtuh bersama Tirai Besi pada tahun 1991, pengalaman dan kemahiran mereka diteruskan oleh agensi penggantinya, Biro Keselamatan Persekutuan (FSB).

NOTA KAKI:

[1] Ahli politik Rusia dan sebahagian daripada troika yang mentadbir Kesatuan Soviet selama hampir setahun dari 1953 hingga 1954. Pernah memegang peranan sebagai ketua NKVD (polis rahsia Soviet), beliau juga merupakan perogol bersiri dan semua ahli golongan elit berusaha memastikan ahli keluarga wanita mereka daripada tidak menjadi mangsa kerakusan nafsunya.

[2] Pakatan tiga pemimpin Soviet pasca-kematian Stalin iaitu Beria, Georgy Malenkov dan Vyacheslav Molotov sebagai pentadbir Kesatuan Soviet.

[3] Antara perisik terkenal British semasa WWII. Diiktiraf oleh penulis novel James Bond, Sir Ian Fleming sebagai versi dunia sebenar watak perisiknya itu.

[4] Simpulan bahasa yang bermaksud tidak boleh diubah.

[5] Program sen-jata nuklear pertama AS dengan sokongan Britain dan Kanada.

[6] Bekas perisik AS yang merisik bagi pihak KGB atas sebab kewangan. Ditangkap dan didakwa di mahkamah atas kesalahan merisik pada tahun 1994. Kini menjalani hukuman penjara seumur hidup di Penjara Persekutuan Terra Haute, Indiana.

[7] Bekas perisik AS yang merisik bagi pihak Soviet/Rusia dalam tempoh tiga dekad sebelum ditahan pada tahun 2001. Kini menjalani hukuman penjara seumur hidup di penjara ADX Florence. Seperti Ames, Hanssen merisik bagi pihak Soviet atas sebab kewangan.

[8] Aset CIA selama 25 tahun semasa bersama KGB. Tidak diketahui motif sebenar Polyakov menjadi pemberi maklumat agensi. Ada mendakwa ia didorong oleh kebencian terhadap kegiatan rasuah dalam Soviet. Ada pula mendakwa sebagai tindakan balas dendam kerana menafikan anaknya mendapat rawatan di Barat. Ditangkap oleh KGB pada tahun 1986 sebelum dihukum ma-ti pada 1988.


Meriam Seri Rambai – Senjata Makan Tuan

Meriam Seri Rambai yang berada di Fort Cornwallis, Pulau Pinang adalah meriam yang dibuat oleh Belanda pada tahun 1603.

Dua tahun setelah itu, iaitu pada tahun 1605, Belanda telah menghadiahkan atau menjualkan meriam ini pada Kesultanan Johor Lama yang mana pada ketika itu diperintah oleh Sultan Alauddin Riayat Syah III.

Hubungan baik yang terjalin antara Belanda dan Johor antaranya bermatlamatkan mengusir Portugis dari Melaka.

Ironinya, pada tahun 1610, Sultan Alauddin Riayat Syah III menjalinkan hubungan pula dengan Portugis. Hal ini menimbulkan kemarahan Sultan Iskandar Muda di Aceh.

Maka pada tahun 1613, Sultan Iskandar Muda menyerang Johor. Meriam Seri Rambai berjaya dirampas oleh tentera Aceh lalu dibawa ke Aceh. Meriam ini berada dalam simpanan kerajaan Aceh selama 182 tahun.

Pada tahun 1784, berlaku perang antara Belanda dan Selangor disebabkan Belanda berang dengan Sultan Selangor iaitu Sultan Ibrahim kerana baginda membantu bapa saudara baginda iaitu Raja Haji Fisabilillah menentang Belanda.

Kubu Bukit Melawati di Kuala Selangor berjaya ditawan Belanda dan Sultan Ibrahim terpaksa berundur ke Pahang. Sultan Ibrahim membina semula kekuatan angkatan tenteranya di Pahang dengan bantuan Bendahara Tun Abdul Majid.

Pada tahun 1785, Sultan Ibrahim menyerang semula Belanda di Kuala Selangor. Ketika dalam proses menyerang Belanda di Selangor, Sultan Ibrahim mendapat bantuan dari Sultan Aceh yang juga berketurunan Bugis iaitu Sultan Alauddin Muhammad Syah.

Sultan Aceh telah menghadiahkan meriam Seri Rambai itu kepada Sultan Ibrahim. Maka meriam ini menjadi antara senjata api yang digunakan oleh angkatan tentera Selangor menyerang Belanda.

Sultan Ibrahim akhirnya berjaya memenangi perang tersebut dan Belanda berjaya diusir dari Selangor.

Pada tahun 1871, Tengku Kudin dengan bantuan Inggeris telah menyerang penguasa Kelang iaitu Raja Mahadi di Kuala Selangor. Raja Mahadi yang sebelum itu terpaksa berundur dari Kelang ke Kuala Selangor telah menjadikan kubu-kubu di Kuala Selangor sebagai pusat pertahanannya.

Dalam serangan itu, Inggeris telah berjaya menawan meriam Seri Rambai dan membawanya ke Pulau Pinang. Maka kekallah meriam ini di Pulau Pinang hingga hari ini.

Mungkin sebab meriam ini buatan Belanda maka Inggeris tidak membawanya pulang ke negara mereka. Kebiasaannya jika meriam besar buatan tempatan (anak Alam Melayu) akan dibawa ke Eropah.

Inilah contoh senjata makan tuan. Senjata yang dibuat oleh Belanda akhirnya digunakan untuk menewaskan Belanda.

Pengajarannya, apa yang kita jual pada hari ini kepada bangsa asing memang menguntungkan kita, tetapi ianya boleh menjadi mudarat kepada anak cucu kita pada masa akan datang.


Betul Ke Ganja Bikin Daging Ayam Lebih Sedap?

Polemik ganja di Malaysia ini semakin menjadi parah apabila ramai mendesak kerajaan untuk menghalalkannya atas tujuan perubatan. Malah terdapat sebuah negeri ingin menjadikan ganja sebagai hasil utama eksport mereka. Bagi golongan bani tenang pula, penghalalan ganja akan membuatkan Malaysia miliki lebih ramai angkasawan berbanding Amerika Syarikat dan Rusia.

Ditambah pula baru-baru ini, Thailand telah menarik segala larangan ke atas ganja. Hal itu telah membuatkan segala perkara baik mengenai ganja terus terserlah dan salah satunya ganja boleh buat daging ayam jadi lebih sedap. Macam mana tu?

Semuanya bermula apabila, seorang petani di utara Thailand diberikan kebenaran untuk menanam ganja atas tujuan perubatan. Hampir setiap bulan, terdapat lebihan ganja yang tidak diperlukan dan rugi pula kalau dibuang begitu sahaja. Fikir punya fikir, dia dapat idea untuk campur ganja di dalam makanan anak ayam. Dia mahu lihat sama ada ayam miliki tindak balas seperti manusia atau tidak iaitu kuat makan dan menuju bulan.

Hal ini telah menarik perhatian pihak Chiang Mai University untuk sama-sama mengkaji tindak balas ganja terhadap ayam, Sebagai permulaan, kedua-dua pihak telah mencampurkan ganja di dalam makanan 1000 ekor ayam di ladang. Jika eksperimen ini berjaya, ganja dijangka mampu mengurangkan kebergantungan penternak kepada antibiotik. Malah ganja juga senang didapati kerana boleh ditanam sendiri.

Setelah beberapa waktu, mereka mendapati ayam yang diberi ganja agak tahan dengan penyaki dan daging ayam juga lebih sedap. Apa yang menariknya adalah tiada unsur-unsur ganja dapat dikesan dalam daging dan telur ayam. Tingkah laku ayam juga tidak berubah selepas mereka diberikan ganja. Berlainan pula dengan manusia kerana dengan mudah kita dapat mengesan orang yang mengambil ganja.

Walau bagaimanapun, itu bukanlah hasil akhir daripada eksperimen ayam diberi makan ganja kerana masih lagi di peringkat awal. Hal ini demikian kerana masih lagi banyak kajian yang perlu dilakukan bagi melihat keberkesanan ganja terhadap ayam. Antaranya adalah berapa kuantiti ganja yang patut dihadam oleh ayam. Ganja jenis apakah yang sesuai dengan ayam sama ada rebus, daun ataupun dicampur dengan coke.

Biarpun eksperimen ini masih di peringkat awal, ayam yang diberi makan ganja telah dijual di pasar-pasar sekitar Thailand. Harga yang agak mahal tidak langsung memberi kesan kepada masyarakat Thailand untuk mendapatkan ayam diberi makan ganja. Ini kerana pada pendapat mereka, ayam diberi makan ganja lebih organik berbanding ayam dicucuk antibiotik.

Jadi jika eksperimen ini berjaya, ganja akan menjadi makanan utama ayam lantas menjadikan haiwan itu lebih organik dan bebas bahan kimia. Bagaimana pula dengan Malaysia, adakah kita masih lagi berkeras untuk mengharamkan ganja dikala negara lain sudah menggunakan tumbuhan itu untuk kebaikan sejagat? Jawapannya adalah tepuk dada dan jangan ngisak.

Kesimpulannya, apa yang dibikin oleh Thailand ada satu revolusi dalam penggunaan ganja. Jika berjaya, mungkin persepsi buruk terhadap ganja akan berubah. Kepada golongan bani tenang sekali, mungkin anda boleh jadikan ganja sebagai makanan ayam untuk desak kerajaan halalkan ganja. Tapi pastikan ayam yang makan ganja dan bukan anda.

RUJUKAN:

Priya Kulasagaran. (2022, Jun 13). Chicken farmers in Thailand swap antibiotics for cannabis, claim chickens have better meat. Malay Mail. Dipetik daripada https://www.malaymail.com/news/life/2022/06/13/chicken-farmers-in-thailand-swap-antibiotics-for-cannabis-claim-chickens-have-better-meat/12049

Ratcliffe, R. (2022, Jun 15). How cannabis-fed chickens may help cut Thai farmers’ antibiotic use. The Guardian. Dipetik daripada https://www.theguardian.com/world/2022/jun/15/cannabis-fed-chickens-may-help-cut-farmers-antibiotic-use-thai-study-shows


Kaum Goth: (200 – 714 Masihi) Pengguling Pertama Empayar Rom Purba

Di zaman invasi orang gasar ke empayar Rom Purba, kaum Hun bukanlah satu-satunya kaum gasar yang menyerang Rom. Bukan juga kaum yang pertama melakukannya. Kaum yang bertanggungjawab mencetuskan zaman invasi ini adalah kaum Goth.

Dari abad pertama Masihi. Tertekan akan pencerobohan puak Hun yang menjelajah ke barat dari Asia Tengah (Mongolia), puak Goth berangkat meninggalkan Sungai Danube dan menjelajah jauh ke Eropah bagi menghindari pencerobohan seterusnya. Setelah puak Goth terlibat dalam kempen menggulingkan empayar kerajaan Rom, mereka bersaing dengan puak gasar lain bagi merebut saki-baki bekas jajahan empayar Rom barat di zaman awal pertengahan.

Puak Goth sebenarnya berasal dari Pulau Gotland yang bertempat di Laut Baltic. Apabila tiba masa untuk bermigrasi, puak Goth berpecah kepada dua kumpulan, menjelajah ke selatan melalui Eropah Tengah. Orang Visigoth atau puak Goth Barat menetap di Romania kini semasa abad ke-2 Masihi. Orang Ostrogoth atau puak Goth Timur menetap jauh ke timur, di kawasan pantai barat laut Laut Hitam. Pada tahun 376, pencerobohan puak Hun di Romania kini menyebabkan orang Visigoth beredar dan menjelajah ke selatan melalui Sungai Danube. Seramai 60,000 orang Visigoth yang terdiri dari lelaki dewasa, wanita dan kanak-kanak yang bermigrasi. Puak Goth ini kemudian mengalahkan tentera Rom dari Constantinople, menetap di selatan Sungai Danube dan menjelajah terus ke Itali. Pada tahun 409, puak Goth di bawah pemerintahan raja Alaric menjarah empayar Rom, kemudian menuju ke Gaul. Kaum Rom yang menggeruni kekuatan Goth memberikan jajahan di barat daya Gaul dan dari situlah puak Goth meluaskan penjajahan di seluruh Sepanyol dan Portugal kini.

Manakala orang Ostrogoth pula berpaling tadah dari pemerintahan puak Hun dan mengikuti jejak puak serumpunnya (Visigoth) bermigrasi ke Itali pada lewat abad ke-5 Masihi. Pada tahun 488, seluruh puak Ostrogoth yang diketuai oleh Theodoric, raja tanah Switzerland dan Balkan menjarah Itali, seterusnya melengkapkan penaklukan pada tahun 493.

Kerajaan Theodoric tidak bertahan lama saat kemangkatan baginda pada tahun 526. Kerajaan Byzantine kemudian menghantar rombongan ketenteraan yang diketuai oleh jeneral Belisarius ke Itali, dengan alasan menukarkan pemerintahan kerajaan sana. Tujuan sebenar kerajaan Byzantine adalah merampas Itali dan melahirkan semula kerajaan Rom lama di Eropah Barat. Peperangan tercetus sehingga banyak kehancuran kota selain tersebarnya wabak penyakit dan kebuluran. Pada tahun 552, orang Ostrogoth akhirnya dikalahkan di Itali. Pada lewat abad ke-6 Masihi, orang Ostrogoth terpisah kepada kumpulan-kumpulan kecil keluar dari utara Itali yang telah diserang oleh puak gasar baru iaitu Lombards.

Di barat daya Gaul, kerajaan Visigoth bertahan lebih lama berbanding kaum serumpun mereka. Pada akhir abad ke-5 Masihi, Clovis iaitu raja pertama orang Frank menghalau orang Visigoth keluar dari tanah Perancis, memaksa mereka menetap di pergunungan Pyreness. Setelah kemangkatan Clovis, kerajaan orang Frank berpecah dan orang Visigoth peroleh kembali tanah mereka. Pada tahun 711, para tentera Muslim dari Afrika Utara mara ke selatan Perancis, menggulingkan kerajaan Goth terakhir selama 4 tahun.

Puak Goth sememangnya diingati sebagai kaum pertama yang menggulingkan kerajaan purba terakhir di Eropah. Walaupun terkenal dengan sejarah sedemikian, usaha Goth memelihara segala kebudayaan Rom menyebabkan unsur-unsur budaya purba itu tidak tenggelam dalam diri setiap kaum Eropah. Contohnya adalah bahasa moden Itali, Perancis, Sepanyol, Portugal dan Romania teradaptasi dari bahasa purba Latin yang diamalkan oleh kaum pasca kerajaan Rom

RUJUKAN:


Kereta Kuda Perarakan Ditemui Di Pompeii

Sejak ditemui semula pada abad ke-17, Pompeii sentiasa mempunyai kejutan kepada para pengkajinya. Walaupun banyak khazanah kota Rom itu hilang akibat kecurian, sesetengah khazanah terpelihara daripada pencuri-pencuri ini dan menjadi hadiah kepada pengkaji yang menyingkap sejarah di sebaliknya.

Pada minggu lepas, pengkaji arkeologi menemui sebuah kereta kuda beroda empat yang diperbuat daripada besi, gangsa dan timah. Kereta kuda ini ditemui berhampiran sebuah kandang kuda sebuah vila lama di Civita Giuliana, 700 meter di utara tembok Pompeii. Lokasi ini berhampiran dengan lokasi tiga bangkai kuda yang ditemui pada 2018, salah satu daripadanya masih dipasang dengan tali kekang.

Pengarah tapak arkeologi Pompeii, Massimo Osanna menyifatkan penemuan ini sebagai kereta kuda seumpamanya yang pertama ditemui di situ. Sebelum ini, banyak kereta kuda ditemui di Pompeii tetapi ia digunakan untuk tujuan pengangkutan dan kerja. Tambah Osanna lagi, kereta kuda sebegini selalunya digunakan untuk sambutan keraian seperti pesta dan perarakan.

Pompeii yang terletak di tenggara Naples diliputi abu, habuk dan serpihan yang terhasil akibat letusan gunung berapi Vesuvius pada 79 Masihi. Letusan tersebut turut mengakibatkan 13,000 penduduk kota berkenaan terbunuh. Sejak aktiviti ekskavasi dimulakan secara tersusun pada 1750 di Pompeii, dua pertiga daripada kota seluas 65 hektar sudah diteroka oleh pengkaji arkeologi.

Aktiviti ekskavasi sekitar Civita Giuliana merupakan sebahagian daripada aktiviti program dengan tujuan mengekang aktiviti ekskavasi haram yang dibuat oleh pihak-pihak tidak bertanggungjawab. Mereka sanggup melakukan apa saja termasuk menggali terowong untuk mendapatkan artifak berharga sebelum menjualnya di pasaran gelap.

Menariknya, kereta kuda ini gagal dikesan oleh perompak-perompak arkeologi ini walaupun menggali terowong dari kedua-dua arah. Bagi memastikan kereta kuda berada dalam keadaan baik, pengkaji arkeologi menuang plaster ke dalam ruang kosong yang terdapat pada kereta kuda.

Ini bertujuan untuk melindung sebarang kesan bahan organik pada kereta kuda yang telah tiada. Hasilnya, ini membolehkan kereta kuda dapat dikeluarkan dengan sempurna tanpa merosakkan mana-mana bahagian. Bagi Menteri Kebudayaan Itali Dario Franceschini, penemuan kereta kuda itu dianggap unik dan menunjukkan Pompeii sentiasa mempunyai kejutan buat para pengkajinya.

RUJUKAN:

Jones, G. (2021). Reuters. Archaeologists find unique ceremonial vehicle near Pompeii.


Bagaimana Bangsa Rusia Bersahur

Rusia mengamalkan dasar keagamaan yang agak menarik. Melihat perundangannya yang digubal pada tahun 1997, Islam diletakkan sebagai warisan utama dan agama rasmi bagi negara tersebut.

Begitu juga dengan Judaisme dan Buddha; ketiga-tiga agama ini bagaikan bahagian kekal abadi bagi budaya Rusia (Bordeaux, 2003).

Fitrahnya, semua agama diraikan dengan penuh penghormatan, satu tauladan menarik kalau dibandingkan dengan sejarah komunisme silamnya.

Islam tidak pernah luntur dalam Rusia. Agama ini mempunyai tempat penting sejak pemerintahan Maharani Yekaterina II (Catherine the Great) lagi.

Imperatritsa ini siap mengeluarkan dana supaya ulama-ulama Islam boleh dilahirkan melalui program biasiswa Orenburg. Dari program inilah imperialisme Rusia berkekalan tanpa batasan sektarianisme.

Dibuang 69 tahun kegilaan Sovietnya, Rusia tidak pernah berubah. Semua agama berfungsi dibawah naungan Kristian yang dianggap roh bagi bangsa.

Dan pada hari ini, lebih daripada 10 juta rakyat Rusia telah mengangkat syahadah. Angka ini tidak melibatkan populasi di Chechnya dan Ingushetia yang berdepan dengan ger0mb0lan militan.

Maka segala rukun terutamanya berpuasa di bulan Ramadan. Agak sukar untuk menokhtahkan satu waktu solat bagi Rusia, oleh kerana saiz negara tersebut.

Malaysia yang kecil pun mempunyai waktu-waktu berlainan, apatah lagi status Rusia yang bersifat antarabenua.

Mudah kata populasi Islam Moscow perlu berpuasa daripada Subuh (02:41 pagi) hingga Maghrib (07:52 malam) dalam keadaan suhu diramalkan 10ºC hingga -1ºC.

Walaupun suhunya sejuk, mereka perlu makanan yang berzat untuk bertahan selama 17 jam 11 minit. Malah dalam seminggu sebelum Aidilfitri, tempoh puasa mereka ialah 18 jam 41 minit.

Jadi bagaimana mereka bersahur?

Nasi ialah satu makanan ruji yang sangat bervariasi. Bangsa Melayu mempunyai kosakata yang berpelbagai untuk hal ini. Bagi British perkataan “rice” mempunyai tiga pengertian iaitu padi, beras dan nasi.

Takkan sesekali seorang Melayu turun bendang untuk membuat kerja “tuai nasi”. Tetapi untuk British, “rice harvesting” ialah sebutan biasa.

Bagi bangsa Rusia pula “nasi daging” ialah “govyadina plov” (beef pilaf). Ada beza antara “rice” (nasi yang ditanak dengan air) dan “pilaf” (nasi yang ditanak dengan rebusan ayam atau daging).

Hidangan ini berasal daripada etnik-etnik Islam sendiri seperti Kazakh, Tatar dan Uzbek sejak era imperialisme dan Soviet.

Variasi ini juga digantikan dengan ayam, kambing dan unta (jarang sekali).

Cetusan Ukraine ini mungkin bunyinya biasa. Tetapi sekejap saja perut boleh penuh jika digaulkan dengan nasi. Sup ubi merah atau borscht sangat bersesuaian dengan suhu sejuk.

Daging dan ubi bit merah perlu direbus selama mana yang diinginkan untuk mencapai tekstur tertentu. Malah borscht juga mempunyai variasi sayur sorrel (borscht hijau) dan bijirin rai (borscht putih).

Selain nasi, sup ubi merah ini boleh juga dihidang bersama uszka (dumpling) dan roti pampushka.

Bunyi makanan ini mungkin agak kekampungan Melayu. Tetapi cirinya jauh sekali daripada dunia luar bandar Malaysia. Kerana daging tumis dalam bahasa Rusia mempunyai nama yang sangat laris di seluruh dunia.

Beef stroganoff merupakan makanan berat yang boleh digaulkan bersama nasi atau pelmeni (pun dumpling juga).

Sementara uszka berasal dari Poland yang menggunakan cendawan dan daging kisar, pelmeni pula mempunyai jaringan lebih meluas seperti ikan, sayur dan sebagainya.

Gabungan beef stroganoff dan pelmeni boleh menjaminkan kekenyangan. Kalau tidak, takkanlah pelmeni boleh dinamakan “jantung makanan Rusia” kerana itulah selalu menyapai tekak mereka.

Rujukan:

Bordeaux, M. (2003). Trends in Religious Policy. Taylor and Francis. Pp 46.


Sejarah Revolusi Muzik Melalui Efek Pedal Gitar

Baru-baru ini penulis adalah ‘terbeli’ sejenis gajet di Shopee, sebuah multi-efek pedal untuk gitar. Tapi sekarang baru ada masa sikit nak godek godek benda ni, beli mahal mahal tapi buat perhiasan je. Bila scaling kelaut mula la nak salahkan kabel jack terbakar lah, pickup tak tangkap sound lah, spectrum lembik lah, padahal sendiri yg insecure nak main gitar.

Tapi serius puas hati beli benda ni walaupun jarang guna. Sedap gila, aku je la main gitar tak sedap. Dan benda ni tak complicated. Bunyi tak la sebijik mcm amp mahal-mahal tu. Tapi kalau reti setup elok-elok jadi sebijik la. Efek pedal gitar bersepah orang guna sekarang ni, ikut keselesaan la, kalau pemain gitar amateur yang kelas bed room guitarist macam aku ni biasanya prefer jenis multi-efek / preamp sebab murah dan banyak pilihan.

Hari ini dunia kreativiti efek pedal gitar diungguli oleh berbagai-bagai jenis efek dan jenama pengilang, bahkan para pemuzik terkenal turut ramai yang menyumbangkan idea dalam menghasilkan lebih banyak sound yang sedap dan mudah dimainkan. Tapi tahukah anda semua ini bermula dengan sifat ingin menonjol? Iaitu sifat yang tidak boleh insecure terhadap diri sendiri atau tidak sesuai untuk seorang introvert.

Alang-alang dah ni eloklah abang-abang gitaris semua bersama-sama kita menelusuri sejarah efek pedal gitar ni, ingatlah bahawa semua efek pedal gitar yang kita pakai hari ini berasal dari sejarah panjang tok nenek gitaris kita yang dianggap cuba menjahanamkan sound asli gitar pada waktu itu.

Setiap legend-legend gitaris biasanya mesti ada satu efek signature masing-masing samada yang dipengaruhi melalui gaya susunan efek pedal mahupun tanpa pedal, budaya macam ni dah diamalkan hampir sepanjang zaman sejak kewujudan gitar elektrik, diorang sentiasa mencari dan mencipta efek-efek terbaru yang power.

Ia dianggap bermula pada tahun 1940-an kerana efek pedal tunggal yang pertama adalah dihasilkan pada tahun 1948, DeArmond Trem Trol 800. Walaupun sound dia Cuma berdasarkan pada sound standard / clean yang jadi bunyi asas dipantulkan oleh pickup gitar elektrik hari ini, peranti ulung ini dianggap sebagai salah satu lagenda revolusioner dunia muzik pada waktu itu.

Sound dia dianggap evergreen sampai sekarang. Ia menghasilkan efek tremolo dengan menyampaikan isyarat melalui cecair pengalir. Hmm, elektrik + cecair? Bunyi macam bahaya kan? Memang bahaya pun. Dan ia hanya sekadar alat kawalan bunyi saja yang belum ada pedal.

Menjelang tahun 1950-an, permintaan dari gitaris menunjukkan bahawa kebanyakan amplifier zaman tu dah mula ada efeknya sendiri. Efek yang paling popular ialah tremolo, vibrato, dan reverb. Apa yang belum cukup?

Distortion! Yeah. Sebilangan besar gitaris bereksperimen dengan efek distortion pada tahun 1950-an, melalui beberapa pengunaan kaedah yang zaman tu kira satu pencapaian yang luar biasa la kalau berjaya sampai tahap distortion ni.

Gitaris blues kulit hitam yang legend, Rocket 88 siap potong kon speaker dia sendiri sampai lah dia punya sound jadi ‘distorted’. Gitaris mainstream masa tu belum menerima konsep baru ni sebab dianggap merosakkan keaslian bunyi gitar, jadi gitaris yang lain memilih jalan yang lebih tradisional, hanya untuk memperoleh keuntungan sementara.

Keadaan menjadi lebih menarik pada tahun 1950-an apabila amplifier muncul dengan efek dalaman sedia dipasang padanya, antara efek yang biasa ditemui sampai sekarang pada mana-mana amp adalah seperti Gain, Reverb dan Echo.

Ramai gitaris terkenal pada masa itu seperti Chet Atkins menggunakannya untuk membuat bunyi ‘Slapback’ yang terkenal tu. Amplifier tube moden sekarang biasanya menggabungkan efek ke dalam sistem amp itu sendiri. Efek-efek tersebut biasanya boleh dikawal dengan kaki, memberi pengguna kawalan yang lebih praktikal terhadap soundnya.

1960-an adalah zaman di mana efek pedal gitar tengah meletop. Komponen transistor pulak masa tu harganya cukup murah untuk memasuki pasaran elektronik, dan ini menyebabkan banyak efek-efek baru muncul.

Efek pedal dilengkapi transistor yang pertama muncul pada tahun 1962, dengan pedal jenama Maestro Fuzz Tone, yang juga merupakan efek pedal distortion pertama yang tersedia untuk dipasarkan. Ia semakin terkenal bila digunakan oleh Keith Richards gitaris Rolling Stones dalam lagu ’Can’t Get No Satisfaction.’

Kemudian dalam dekad ini jugak, efek yang ada berkembang dengan pesat. Menjelang tahun 1969, efek “wah-wah”, chorus, phase, dan fuzz tersedia secara meluas. Lagu-lagu tahun 60-an yang kita duk layan tu adalah antara lagu-lagu terawal yang dirakam menggunakan efek pedal gitar. Beberapa siri model efek pedal gitar terus berkembang pada tahun 1970-an, dengan teknologi transistor menghasilkan lebih banyak sound baru tersedia.

Pemuzik terus bereksperimen, malahan gitaris-gitaris era gelombang kemunculan muzik-muzik yang keras macam Metal, dah mula menyatukan sejumlah efek pedal dan amp bass untuk mencapai tahap sound gitar yang jauh lebih pelik. Efek pedal yang terkenal dari era ini antaranya adalah:

Tahun 1980-an menyaksikan revolusi seterusnya pada teknologi efek pedal – ia mula muncul sebagai unit digital yang dapat menggabungkan pelbagai efek di dalam satu bekas, tak perlu lagi beli sebijik-sebijik stompbox tradisional.

Efek dah boleh diselaraskan mengikut channel dan turutan yang kita mahu, dan ini membuka kemungkinan besar baharu bagi pemuzik, dan dengan ketaranya cukup berkesan dalam mengurangkan kos untuk mencapai sound gitar yang berkualiti lagi profesional hingga munculnya pedal macam yang aku guna ni, ini namanya multi-efek pedal. Trend ini berterusan hingga tahun 1990-an, dengan pedal multi-efek menjadi semakin popular, dan ramai pemuzik terutamanya gitaris berlumba-lumba mengeluarkan model khas sambil mempromosikan signature masing-masing.

Namun, pada masa yang sama, minat yang meningkat terhadap model retro bermaksud bahawa efek pedal vintaj mula digunakan bersama dengan rakan sejenisnya yang lebih moden. Lagipun efek pedal tradisional sebenarnya lebih tahan lasak. Hari ini, setiap tahun kita menyaksikan sentiasa akan ada pelancaran jenis efek dan pedal yang baru, yang semakin bergantung kepada teknologi komputer untuk mencapai tahap customize yang belum pernah dilakukan sebelum ini.

Di samping itu, sejumlah efek pedal klasik telah dihasilkan semula, menjadikannya mudah untuk menggabungkan efek klasik dengan efek moden yang jauh lebih kompleks. Efek tradisional tercipta hasil daripada kreativiti dan keinginan seorang pemuzik beberapa dekad yang lalu.

Pemuzik itu adalah gitaris, di mana posisi gitaris ni sering diletakkan di bahagian tersorok dalam sebuah band besar seperti orkestra. Atas dasar rasa memberontak dan keghairahan bermuzik, mereka nekad mahu menonjol dan mempersembahkan bunyian petikan solo gitar, hingga terhasilnya sebuah kotak ajaib bernama efek pedal ini. Multi-efek pedal aku ni jenama MOOER GE-100. Model lama dah ni. Murah je, dalam RM200+.


Misteri Garisan Nazca

Tamadun Nazca wujud pada 200 SM sehingga sekitar 600 Masihi yang menetap di kawasan lembah yang gersang selatan Peru. Mereka mempunyai system terusan yang maju di pusat tumpuan populasi orang Nazca dan pernah membina dua buah kota besar yang kompleks di mana kini ia menjadi runtuhan terbiar.

Tamadun Nazca juga terkenal dengan pembuatan tembikar dan kain tekstil. Istimewanya tentang tamadun ini adalah lukisan tanah atau geoglyph yang terkenal dengan nama Garisan Nazca.

Terdapat banyak penjelasan akan motif sebenar Garisan Nazca dibina, terutamanya ia berperanan sebagai tempat pendaratan kapal terbang kuno. Kini, penjelasan paling logik berdasarkan bukti yang diperoleh adalah Garisan Nazca dibina sebagai cara perlaksanaan upacara keagamaan.

DUNIA TAMADUN NAZCA

Tamadun Nazca ditubuhkan oleh para ketua puak autonomi yang berkumpul untuk tujuan yang sama. Maka, tamadun ini tidak mempunyai pemusatan politik. Inilah sebab mengapa tamadun ini tidak mempunyai monumen yang gah serta rekod projek pembinaan yang biasanya bertujuan untuk memperlihatkan kuasa sesebuah pemerintah.

Contohnya adalah kepelbagaian Garisan Nazca terutamanya garisan baru, mengabaikan garisan lama yang dilukis oleh generasi lama. Kepelbagaian garisan ini menunjukkan terdapat kumpulan berbeza dari garis masa yang berbeza, yang mempunyai kepercayaan dan tujuan tersendiri, melukiskan garisan berbanding membina bangunan.

Tamadun Nazca mempunyai dua buah kota pemusatan, kota pentadbiran sivil di Ventilla dan kota keagamaan di Cahuachi. Ventilla mempunyai kawasan perumahan bertingkat serta halaman rumah. Dalam perumahan tersebut ia mempunyai jaringan saluran air bawah tanah beserta tangka untuk mengekalkan aliran air yang tenang di bawah padang pasir.

Manakala Cahuachi pula mempunyai banyak bangunan suci, yang mana bangunan terbesar dalam kota tersebut dipanggil sebagai ‘The Great Temple’. Cahuachi adalah kota terbesar berbanding Ventilla dengan keluasan 11 kilometer persegi berbanding Ventilla yang hanya keluasan 2 kilometer persegi. Salah satu sebab mengapa Cachuachi ditempatkan sebagai kota keagamaan adalah kota tersebut mempunyai sumber air yang berterusan.

Tamadun Nazca adalah tamadun yang berkembang pesat. Terdapat banyak bulu dari burung hutan hujan eksotik dalam perkuburan orang Nazca. Terdapat juga banyak bulu haiwan alpaca dan llama di kawasan penempatan Nazca, walaupun kedua-dua haiwan ini biasanya tidak dapat hidup lama di kawasan gersang. Bukti-bukti ini menunjukkan orang Nazca pernah berdagang dan penempatan mereka menjadi pusat dagangan yang sibuk merentasi seluruh zon iklim Peru: hutan hujan, padang pasir, dan kawasan lembah tinggi.

Tamadun Nazca pernah mengalami kebuluran sekitar abad ke-5 Masihi, di mana ia meninggalkan kesan yang parah iaitu kekurangan populasi. Tamadun ini kemudian dit4kluk oleh puak Wari. Walaupun tamadun Nazca telah pupus, namun puak Wari hanya men4kluk orang Nazca saja. Segala apa yang orang Nazca cipta dan bina ditinggalkan begitu saja, terutamanya Garisan Nazca yang misteri.

GARISAN NAZCA

Para pengkaji bersetuju bahawa Garisan Nazca dibina oleh orang Nazca sendiri. Reka bentuk garisan tersebut kebanyakannya hadir dari tembirkar dan kain tekstil Nasca. Ada yang berpendapat bahawa kapal terbang kuno bertanggungjawab membina Garisan Nazca itu. Maka wujudlah teori bahawa garisan itu dibina oleh makhluk asing sebagai tempat pendaratan kapal angkasa mereka.

Walau bagaimanapun, kajian arkeologi menunjukkan bahawa Garisan Nazca sebenarnya mudah dibina menggunakan peralatan yang dicipta pada Zaman Batu Nazca. Caranya adalah membina jalan disepanjang padang pasir dengan membuang batuan kecil untuk mendedahkan kawasan lapang dibawah batuan tersebut. Reka bentuk garisan itu biasanya siap dibina beberapa minggu kemudian dengan kordinasi yang betul – tanpa menggunakan kapal terbang sebagai panduan.

APAKAH TUJUAN SEBENAR GARISAN NAZCA DIBINA?

Walapun para pengkaji mengesahkan bahawa orang Nazca yang membina garisan itu, namun perdebatan demi perdebatan masing berlangsung akan tujuan sebenar pembinaannya. Ahli arkeologi dan antropologi telah membentangkan pelbagai teori tahun demi tahun, termasuklah:

1. Panduan astronomi dan kosmologi
2. Petunjuk ke sumber air
3. Aliran air
4. Corak tenunan (dikatakan orang Nazca menggunakan alat tenunan raksasa menggunakan tapak Garisan Nazca ini)
5. Landasan untuk para atlet bersukan
6. Rekod berbentuk tulisan hieroglyph
7. Simbolisme tuhan Nazca
8. Simbol puak atau roh haiwan
9. Kawasan upacara terapi
10. Peta
11. Landasan kapal angkasa makhluk asing

Kesemua Garisan Nazca ini, walaupun terdapat kepelbagaian corak garisan ini namun ia tidak saling berkait antara satu sama lain. Garisan yang lebih 800 jenis ini amat ketara yang ia dbina dengan garisa masa yang berbeza dengan tujuan masing-masing.

Teori terawal adalah garisan ini melambangkan buruj, jelmaan para tuhan yang orang Nazca percaya kewujudanNya di angkasa. Para penyokong teori ini mendakwa bahawa buruj di langit mempunyai kordinasi yang sama dengan Garisan Nazca ini. Sehingga teori ini popular, para arkeologi berpendapat bahawa teori ini tidak tepat.

Hipotesis terkini adalah Garisan Nazca ini adalah panduan jalan ke tempat keagamaan yang berbeza. Terdapat juga kaum Amerika Selatan lain yang melakukan budaya yang sama iaitu membina jalan ke tempat suci. Namun kajian terbaru ahli arkeologi adalah mereka menemui sumber air sungai berdekatan garisan itu. Mereka juga menemui sumber air di kawasan bukit dan gunung. Maka, tujuan Garisan Nazca sebenar adalah memberi panduan kepada orang Nazca mencari sumber air serta menuju ke tempat suci.

Kehadiran Garisan Nazca ini sama seperti kewujudan binaan-binaan agung oleh tamadun purba seperti Piramid Giza, batu Stonehenge, Tembok Besar China, dan pelbagai monument agung lain. Garisan Nazca ini juga menunjukkan bahawa tamadun ini amat mementingkan kreativiti dalam memberikan panduan kepada masyarakat untuk mencari sumber air atau tempat suci. Ia tidaklah semisteri mana seperti para pengamal teori angkasa kuno (ancient astronaut) gempar-gempurkan tentang perkaitan makhluk asing dengan Garizan Nazca dalam siaran dari saluran History.

Setiap binaan kuno pasti ada tujuan untuk kepentingan masyarakat sama ada tujuan kemudahan, keagamaan, atau kebudayaan.

RUJUKAN:

Storm C. (22 April 2020). The Perplexing Nazca Lines: Sacred Roads, Spirit Animals, or Water Sources? Ancient Origins, Retrieved from 24 April 2020. https://www.ancient-origins.net/unexplained-phenomena/sacred-roads-spirit-animals-or-water-sources-perplexing-purpose-nazca-lines-021507

Cameron, Ian. Kingdom of the Sun God: A history of the Andes and their people . Vol. 1990. Vintage, 1990.

Sparavigna, Amelia Carolina. “Maria Reiche’s line to archaeoastronomy.” Archaeoastronomy and Ancient Technologies 1.2 (2013).


Lakshmibai: Joan Of Arc Dari India

Dalam dunia perjuangan tanah air, setiap negara pasti ada tokoh-tokoh sejarah yang banyak menyumbangkan diri sebagai pejuang tanah air. Wanita juga tidak ketinggalan untuk mengorbankan diri demi kecintaan kepada negara dan rakyatnya. Srikandi terawal dan popular yang mempunyai semangat nasionalisma ini adalah Joan of Arc dari Perancis, wali (saint) wanita yang sentiasa menanamkan semangat ini kepada para tentera Perancis dan sanggup berjuang bersama ketika Perang Seratus Tahun melawan England. Di India, terdapat seorang wanita persis perjuangannya dengan Joan of Arc, pembebas rakyat India dari penjajahan British. Nama srikandi ini ialah Rani of Jhansi.

Rani of Jhansi atau Lakshmibai dilahirkan pada 19 November 1828, bertempat di kota Varanasi, Uttar Pradesh. Dia berbangsa Marathi dan membesar dalam keluarga berkelas Brahmin. Nama sebenarnya adalah Manikarnika Tambe dan nama samarannya adalah Manu. Ibu-bapanya berasal di negeri Maharashtra. Ketika Rani berumur 4 tahun ibunya telah meninggal dunia. Bapanya bernama Moropant Tambe bekerja sebagai pendeta di bawah Peshwa (pemerintah Empayar Maratha)bernama Bagi Rao II.

Rani mendapat pendidikan di rumah dan tidak seperti kanak-kanak lain, dia amat berdikari dan mempelajari ilmu pendeta dari ayahnya. Dia juga belajar menembak, melawan pedang, menunggang kuda dan sukan yoga bernama Mallakhamba bersama sahabatnya iaitu kerabat diraja bernama Nana Sahib dan Tatya Tope. Biasanya dia menunggang kuda bersama dengan iringannya apabila berulang-alik antara kuil dan istana. Kadang kala dia menaiki sebuah palki, kenderaan yang dibawa oleh 4 orang pemandu. Kehidupan Rani ini memperlihatkan bahawa Peshwa amat menjaga golongan Brahmi dan keluarganya selagi mereka bertugas di bawah pemerintahannya.

Pada May 1842, Rani berkahwin dengan Maharaja negeri Jhansi
bernama Raja Gangadhar Newalkar. Dari perkahwinan itu namanya bertukar kepada
Lakshmibai sebagai tanda kehormatan kepada dewi pemberi rezeki Hindu bernama
Lakshmi. Mengikut tradisi maharaja tersebut, menamakan isteri dengan nama dewi
akan mendapat keberkatan hidup. Tahun 1851, Rani melahirkan anak lelaki bernama
Damodar Rao namun telah meninggal dunia apabila menginjak umur 4 bulan.

Bagi memujuk hati Rani yang sedih atas pemergian anaknya,
maharaja Jhansi itu mengambil anak sepupunya iaitu Anand Rao sebagai anak
angkat lalu menukar nama kepada Damodar Rao. Ketika maharaja Gangadhar
memperoleh anak warisnya, India berada dalam kekuasaan British dan Jhansi
menjadi negeri naungannya. Jadi baginda harus menulis surat kepada pegawai
politik British untuk memberitahu bahawa warisnya harus dihormati cara baik dan
pemerintah Jhansi selepas pemangkatannya harus dipegang oleh isterinya.

Selepas kemangkatan Maharaja Gangadhar pada November 1853,
British memungkiri janji. India di bawah kekuasaan British East India Company
(kita panggil sebagai SHTI atau Syarikat Hindia Timur Inggeris yang pernah
menjajah Kedah) menafikan pewarisan Damodar Rao sebagai pewaris dan memaksanya
untuk melucutkan status negeri Jhansi dan menukarkan kepada wilayah jajahan
SHTI. Tindakan penjajah mengundang kemarahan Rani kemudian melantang:

“Main meri Jhansi nahi doongi!” (Bermaksud: Saya tidak akan
serahkan Jhansi saya!)

Namun ia sudah terlambat. Bagi menenangkan Rani dan kerabat
diraja Jhansi, pampasan sebanyak Rs. 60,000 diberi oleh SHTI dan mengarahkan
mereka keluar dari istana. Rani tidak merasakan kehidupannya berakhir sebagai
hamba Inggeris di tanah sendiri. Dia pasti memulakan langkah baru untuk
membebaskan negerinya dari menjadi rakusan SHTI. Dan langkah ini bermula dari
Pemberontakan India.

Pada 10 Mei 1857, Pemberontakan India bermula di Meerut.
Apabila berita ini sampai di Jhansi, Rani meminta kebenaran kepada pegawai politik
British yang memerintah Jhansi, Captain Alexander Skene untuk menubuhkan sebuah
pasukan tentera keselamatan untuk dirinya. Skene bersetuju atas penubuhan itu.
Walaupun berita pemberontakan tiba di Jhansi, ia masih aman tanpa apa-apa
pemberontakan.

Rani ketika awal Pemberontakan India masih tunduk kepada
SHTI kerana merasakan belum masa lagi untuk dia lakukan hal sedemikian. Dia
cuba mengambil kepercayaan SHTI dan pada yang sama dia menanamkan rasa
kebencian kepada British dalam minda rakyat Jhansi. Contohnya di musim panas
1857, Rani mengadakan Haldi Kumkum (pertemuan tradisi antara wanita berkahwin)
untuk menghasut mereka bagi membenci British.

Pada Jun 1857, tentera pemberontakan dari Bengal Native
Infantry menawan kubu Star Fort of Jhansi dan membunuh 40 hingga 60 orang
pegawai SHTI bersama isteri dan anak-anak. 4 hari selepas pembunuhan
beramai-ramai, khuatir akan keadaan Jhansi lebih teruk selepas invasi
pemberontakan akan datang, Rani rasa bertanggungjawab untuk mengambil alih
takhta Jhansi. Dia menulis surat kepada Pesuruhjaya iaitu Major Erskine di
wilayah Saugor untuk membenarkan tindakannya. Pada 2 Julai, Erskine membenarkan
Rani mengambil ahli sementara sehingga kedatangan pegawai British baru.

Kebenaran Erskine adalah durian runtuh untuk Rani. Dengan
segera dia menguatkan kubu istana Jhansi bersama bala tentera yang setia
kepadanya. Dalam pemerintahan Rani, baginda berjaya mematahkan invasi dari
wilayah-wilayah jajahan British dan negerinya aman selama 8 bulan. Pada Mac
1858, pasukan tentera British yang diketuai pegawai Hugh Rose tiba di Jhansi
dan mereka terpegun dengan pertahanan kubu Jhansi yang kukuh dengan meriam dan
para pengawal. Hugh Rose mengarahkan Rani untuk menyerahkan Jhansi dan Rani
membalas dengan pengumumannya:

“We fight for independence. In the words
of Lord Krishna, we will if we are victorious, enjoy the fruits of victory, if
defeated and killed on the field of battle, we shall surely earn eternal glory
and salvation.”

Pada 24 Mac 1858, bermulanya pembedilan Jhansi oleh British. Jhansi membalas balik serangan bedil dan pertahanan kubu masih kukuh. Kemudian muncul Tatya Tope dengan para tentera Sepoi seramai 20,000 orang untuk membantu Rani namun mereka gagal tiba di Jhansi kerana dihalang oleh tentera British. British meneruskan serangan ke atas Jhansi dan pada 2 April mereka memutuskan untuk melancarkan serangan kubu dengan menghancurkan dindingnya.

Dua pasukan tentera berjaya menembusi kubu kemudian terus menceroboh istana. Dengan kemaraan British yang tiada kesudahan, Rani harus keluar dari istana. Pertahanan Jhansi telah goyah dan Rani terpaksa melarikan diri dan bertemu dengan sahabatnya Tatya Tope.

Menurut kisah rakyat, Rani melarikan diri bersama anaknya
Damodar Roa dengan menunggang kudanya bernama Badal. Mereka berdua selamat
namun kuda kesayangannya telah mati. Mereka berdua terus melarikan diri
diiringi oleh para pengawal. Rani menetap di kota Kalpi, di mana dia bertemu
dengan Tatya Tope. Mereka kemudian mengukuhkan pertahanan Kalpi. British
menghidu kehadiran Rani di sana dan kemudian menyerangnya pada 22 May. Rani dan
pasukan tenteranya sekali lagi kalah.

Rani melarikan diri lagi, bersama Tatya Tobe dan seorang
lagi pejuang bernama Rao Sahib. Mereka tiba di Gwalior dan bergabung bersama
tentera India yang mempertahankan kota itu. Rani memujuk tentera Gwalior untuk
perkukuhkan lagi kota bagi menahan serangan British seterusnya namun gagal
kerana tentera Gwalior tidak menuruti perintah Rani ketika maharaja mereka
keluar beperang. Pada 17 Jun, muncul skuad tentera berkuda iaitu 8th
Hussars yang diketuai Captain Heneage di Gwalior. Maka, dari kehadirannya
pemberontakan Rani akan berakhir.

Dalam pertempuran antara tentera berkuda British dan tentera
Rani, seramai 5,000 orang tentera India dibunuh. Rani pula cedera teruk ditikam
oleh pedang sabre musuh. Dalam keadaan teruk itu, Rani sempat menembak seorang
tentera berkuda British. Mengikut kisah rakyat, Rani cedera teruk dengan
berpakaian pakaian tentera berkuda dan tidak mahu British menyentuh tubuhnya,
sebaliknya dia ingin seorang pertapa atau pendeta untuk membakarnya setelah
masuk ajalnya. Selama tiga hari berperang, akhirnya Gwalior berada dalam
genggaman British.

Dalam rekod perang British di India, Hugh Rose pernah
merekod tentang perwatakan Rani Lakshmibai sebagai mempunyai personaliti, bijak
dan cantik namun dia adalah berbahaya jika dibandingkan dengan kesemua ketua
orang India. Rose juga merekodkan bahawa Rani dikebumikan dengan cara
terhormat, membakar abu di bawah pohon temarin.

Legasi Rani Lakshmibai menjadi kebanggaan orang India kerana
dialah satu-satunya ratu negeri yang sanggup melawan pemerintahan SHTI.
Manakala bagi orang British di zaman Victoria, Rani digambarkan sebagai ratu
yang rakus memrerintah, penyebab kepada pembunuhan beramai-ramai koloni British
di India, dan wanita yang banyak skandal dengan para pegawai British. Perwatakan
buruk Rani ini dinyatakan dalam novel-novel British itu sendiri.

Walau bagaimanapun, India tetap mengagumi Rani sebagai pejuang pembebasan India. Banyak tugu Rani menunggang kuda bersama anaknya di setiap pelosok India. Malah banyak bangunan pendidikan dan penyelidikan mengambil nama Rani Lakshmibai. Tmabahan lagi, industry filem Bollywood mengangkat Rani dalam menghasilan filemnya.

Yang terbaru adalah filem Manikarnika: The Queen of Jhansi (2019). Dalam permainan video, Rani muncul dalam dua permainan video iaitu The Order: 1886 (Rani sebagai watak ketua rebel kepada United India Company) dan Fate/Grand Order (Rani sebagai Servant kelas Saber).

Subhadra Kumari Caudhan, pemuisi India terkenal pernah
menulis puisi tentang Lakshmibai dalam puisi Jhansi ki Rani. Terdapat satu
petikan popular dalam puisi ini:

From the bards
of Bundela we have heard this story

She fought
valiantly like a man, she was the queen of Jhansi.

RUJUKAN:


Menariknya Politiknya Negara Jepun…

Pilihanraya Jepun akan diadakan pada 22 Oktober. PM bertahan, Shinzo Abe daripada Liberal Democratic Party (LDP) dicabar oleh barisan pembangkang yang dipimpin oleh Gabenor Tokyo, Yuriko Koike.

Koike (baca Ko-ike bukan Koi-ke) dulu adalah BFF Abe. Pernah menjadi menteri pertahanan di bawah Abe. Tapi Koike keluar daripada LDP dan menubuhkan parti Kibō no Tō (希望の党) yang bermaksud Parti Harapan (aik, semacam).

Di Jepun, kalau nak berjaya dalam politik, kena ada ayah “somebody” yang jadi payung. Shinzo Abe ialah anak kepada otai LDP semasa 1980-an, Shintaro Abe dan cucu kepada mantan PM, Nobusuke Kishi (1957-1960). Jadi sejak usia yang muda Abe sudah dicop sebagai “bakal PM”.

Ayah Koike bukan “somebody”, dan jalan kehidupan Koike pun lain daripada yang lain: belajar di Mesir, fasih berbahasa Arab, dan pernah bekerja sebagai pembaca berita. Ini menyebabkan Koike memiliki aura “outlier” yang boleh membawa perubahan, seperti watak Takuya Kimura dalam drama “Change”, tapi hatta watak Kimura dalam drama itu pun anak kepada PM.

Sebenarnya ada juga “somebody” di belakang Koike. Orang itu ialah mantan PM, Junichiro Koizumi (2001-2006). Koizumi ialah mentor kepada Abe. Dulu Koizumi sayang Abe sampai nak memastikan Abe jadi penggantinya. Tapi disebabkan perbezaan pendapat tentang isu nuklear, Koizumi merajuk dengan Abe dan berkempen untuk menjatuhkan Abe (aik, macam pernah dengar je skrip itu).

LDP ni parti yang disokong oleh syarikat-syarikat besar. Duit banyak. Susah nak dijatuhkan. Tapi bukannya tak mungkin dijatuhkan: LDP pernah ditewaskan oleh Minshutō (Democratic Party) pada tahun 2009. Tapi Minshutō waktu jadi pembangkang je sembang lebat, apabila diberi peluang mentadbir punyalah lembab. Maka rakyat pun kembali kepada LDP pada tahun 2012. Tak ada maknanya “change for the sake of change”.

Dalam LDP pun ada banyak “factions” (派閥 / habatsu). Ada Team A, B, C, D sampai Z. Dulu Abe masa mula-mula jadi PM (tahun 2006) tak pandai menguruskan habatsu ni, jadi lepas setahun je terus ditendang keluar. Selepas itu baru Abe jadi bijak sikit dan kembali menjawat PM pada tahun 2012 sehingga kini, menjadi PM Jepun yang paling lama berkuasa selepas Eisaku Sato (1964-1972) dan Shigeru Yoshida (1948-1954).

Sebenarnya Abe ada masa setahun lagi untuk membubarkan parlimen, memandangkan parlimen Jepun dibubar setiap 4 tahun sekali dan pilihanraya terakhir diadakan pada tahun 2014. Cuma sejak kebelakangan ini, ada ramai ahli LDP mendesak Abe meletak jawatan atas kekalahan LDP dalam pilihanraya tempatan Tokyo pada Julai yang lepas, antaranya Shinjirō Koizumi, anak kepada Junichiro Koizumi (aikkk). Maka Abe pun memanggil pilihanraya ini sebagai cara untuk membuktikan kedudukannya sebagai pemimpin parti.

Jadi, politik di mana-mana sebenarnya sama saja. Politik adalah perebutan kuasa (“struggle for power”). Kalau merebut kuasa, mestilah akan berlaku khianat, mungkir janji, tipu helah, cantas-mencantas, aib-mengaib dan sebagainya.

Dalam politik tiada sahabat yang kekal, tiada musuh yang abadi, yang ada hanya kepentingan. Kawan semalam boleh jadi musuh hari ini, lawan hari ini boleh jadi kawan hari esok.

Jadi, tak perlu kita taksub sangat dengan politikus ni. “Power corrupts”. Politikus yang nampak suci dan murni pun, lepas dapat kuasa akan mula tunjuk tembelang.

Sebagai citizen, kita hanya perlu bersifat neutral dan menilai politikus secara adil, tak perlu sampai berkawan dan berkahwin pun nak tengok parti politik. Carilah titik pertengahan antara “political apathy” dan “political fanaticism”.

Dan kalau dah masuk gelanggang, kena tahu “rules of the game”. Politik sememangnya adalah pasal cantas-mencantas. Tak perlu menangis, tak perlu mengadu. Zaman sekarang kena cantas hilang jawatan je, dulu zaman Revolusi Perancis hilang kepala terus. Politik bukan untuk golongan yang “faint-hearted”, lagi bukan untuk golongan yang idealistik dan percaya bulat-bulat janji politikus.

Namun yang hairannya, Koike tidak bertanding dalam pilihanraya kali ini, hanya berkempen untuk partinya sahaja.

Mungkin Koike nak menguji tahap penerimaan orang ramai terhadap partinya dahulu. Lagi pun, dengan masalah Korea Utara dan Donald Trump sekarang, ini bukan masa terbaik untuk menjadi PM, walaupun gelaran “PM wanita Jepun pertama” itu sangatlah menggoda.

Atau mungkin sebenarnya Koike dan Abe ada “secret bargaining”. Mereka saja nak berwayang: mula-mula Koike nak cabar Abe, tapi selepas Koike menarik diri, parti LDP akan kekal berkuasa dan prestij Abe akan terpelihara. Maka siaplah puak-puak Koizumi dan Taro Aso selepas itu.

After all, politics is the art of possible.


Plagiarisme – Perosak Industri Seni Negara

Baru-baru ini, saya banyak terbaca akan karya-karya milik laman The Patriots terutamanya artikel dan video di-eksploit atau dalam erti kata lain dicetak rompak. Ini merupakan suatu perkara yang amat memalukan dan tidak bertamadun untuk dilaksanakan oleh mana-mana individu dan juga organisasi. Apakah wujud undang-undang atau peraturan untuk mengelakkan hasil karya kita daripada terus dicetak rompak oleh mereka yang tidak bertanggungjawab ini?

Hakcipta (Copyright)

Perkara ini pernah diulas oleh Tuan Moustapha Abbas dalam artikel beliau (Di Manakah Etika Kewartawanan Kebanyakan Portal Di Alam Maya) di laman TP pada tahun 2017. Dari segi undang-undang, hak cipta merupakan hak eksklusif yang diberikanan kepada pencipta karya dalam tempoh masa yang ditetapkan untuk mengawal penggunaan karya mereka. Di negara kita, tiada pendaftaran perlu dibuat pada karya yang dicipta bagi mendapatkan perlindungan terhadap karya yang dicipta disebabkan perlindungan akan dikuatkuasakan serta merta apabila karya tersebut diterjemahkan dalam bentuk penulisan, gambar, video dan sebagainya.

Terdapat beberapa jenis karya yang dilindungi oleh peraturan hakcipta ini, antaranya ialah karya terbitan, karya sastera, karya muzik, karya seni, siaran, filem dan juga rakaman bunyi. Di Malaysia, tempoh masa perlindungan bagi karya sastera, muzik dan seni adalah semasa penciptanya masih hidup dan dipanjangkan ke 50 tahun setelah penciptanya meninggal dunia. Untuk siaran, filem dan rakaman bunyi pula, tempoh masa perlindungan adalah 50 tahun dari tarikh karya tersebut diterbitkan.

Harta Intelek (Intellectual Property)

Harta intelek boleh didefiniskan sebagai pengakuan hak ke atas hasil kerja atau ciptaan yang dicetuskan menerusi pemikiran manusia. Harta intelek merangkumi hampir segenap aspek dalam perlindungan terhadap sebarang hasil ciptaan di bawah kategori-kategori seperti Cap Dagangan , Reka Bentuk Perindustrian, Paten, Hak Cipta, Petunjuk Geografi dan Reka Bentuk Litar Bersepadu.

Di negara kita, terdapat beberapa akta berasingan yang berkait dengan harta intelek ini. Akta-akta tersebut ialah Akta Cap Dagangan 1976, Akta Reka Bentuk Perindustrian 1996, Akta Paten 1983, Akta Hak Cipta 1987, Akta Petunjuk Geografi 2000 dan Akta Reka Bentuk Litar Bersepadu 2000. Dalam menguatkuasakan undang-undang harta intelek ini, sebuah badan bertanggungjawab telah ditubuhkan oleh Kementerian Perdagangan Dalam Negeri, Koperasi dan Kepenggunaan. Perbadanan Harta Intelek Malaysia atau juga dikenali sebagai MyIPO, sebuah agensi bertanggungjawab di bawah kementerian tersebut dalam urusan pendaftaran dan pengeluaran sijil bagi hasil ciptaan yang terkandung di bawah kategori-kategori harta intelek. Namun, bagi harta intelek yang berada di bawah kategori hakcipta pula tidak perlu didaftarkan kerana ianya akan didaftarkan secara automatik sebaik ianya diterbitkan.

Apa Boleh Kita Laksanakan Untuk Menangani Isu Plagiarisme?

Pertama sekali, sudah tentu kita boleh memberi amaran kepada pihak yang terlibat dalam aktiviti plagiarisme ini supaya memadam segala hasil cipta yang telah diplagiat mereka. Ini boleh dilaksanakan dengan jayanya jika pihak tersebut memberi kerjasama dan akur akan kesalahan mereka.

Jika hasil ciptaan yang anda terbitkan di laman internet diplagiat, anda boleh memfailkan aduan kepada pihak Google menerusi aplikasi Google Webmaster Tool. Dengan cara ini, apabila pihak Google mendapati terdapat laman lain yang memplagiat hasil ciptaan anda, laman tersebut boleh dibuang akses mereka atau dalam erti kata lain, laman mereka boleh ‘di-banned’ oleh pihak Google di bawah peraturan hakcipta.

Langkah terakhir yang boleh anda ambil jika hasil ciptaan atau harta intelek anda dicetak rompak adalah dengan memfailkan laporan kepada pihak berkuasa seperti pasukan Polis Diraja Malaysia dan Perbadanan Harta Intelek Malaysia. Dua badan ini bertanggungjawab dalam membanteras individu-individu atau pihak-pihak yang tidak bertanggungjawab ini.

Ulasan Penulis

Dengan masih wujudnya isu plagiarisme ini, saya berasa amat kesal dengan perbuatan tidak bermoral tersebut. Perbuatan tersebut seakan-akan merosakkan periuk nasi pengkarya-pengkarya yang mencipta karya-karya mereka yang pada akhirnya dicetak rompak oleh pihak dan individu tidak bertanggungjawab. Semua orang harus memainkan peranan dalam membanteras aktiviti tidak bermoral ini supaya jenayah sebegini tidak lagi dapat bermaharajalela pada masa akan datang.Artikel kiriman Sang Taming Marhaen untuk The Patriots.

RUJUKAN :

1. ZERALOGIES (2016). Perbezaan Di Antara Paten, Cap Dagangan, Hak Cipta & Rekabentuk Industri. http://www.zeralogies.com/perbezaan-di-antara-paten-cap-dagangan-hak-cipta-rekabentuk-industri/

2. ZERALOGIES (2009). Pengenalan Kepada Harta Intelek. http://www.zeralogies.com/pengenalan-kepada-harta-intelek/

3. ustazkenali (2012). Maksud harta Intelek. https://ustazkenali.wordpress.com/2012/10/14/maksud-harta-intelek/

4. EMMA J. CHARLES (2017).  Protecting Your Online Content From Internet Thieves. https://www.emmajcharles.com/blog/protecting-your-online-content-from-internet-thieves/


Mumia Burung Mesir Purba

Semua maklum selepas selesai proses pemumiaan, mumia akan ditempatkan dalam kamar bersama harta-hartanya dan dalam sesetengah kes, mumia dayang dan pengawalnya bagi memudahkan urusannya di alam seterusnya. Dan bagi ahli kaji Mesir Purba, satu barang yang membuatkan mereka teruja dan tertanya-tanya iaitu mumia burung dalam setiap barang yang dimiliki mumia.

Berdasarkan satu laporan yang diterbitkan dalam jurnal penyelidikan Nature, banyak mumia burung yang ditemui bersama mumia manusia. Mumia burung ini dikatakan diletakkan di situ sebagai persembahan kepada dewa Horus dan Thoth. Ini sekaligus membuktikan mumia burung dibuat pada skala industri bagi memenuhi permintaan masyarakat ketika itu.

Berdasarkan kajian pengkaji Mesir Purba, sesetengah haiwan diternak khas untuk dijadikan sebagai persembahan kepada dewa-dewi. Contohnya, banyak bukti menunjukkan kucing diternak pada skala industri besar semata-mata digunakan sebagai bahan k0rban. Tetapi untuk spesies burung pula, para penyelidik masih tertanya-tanya apakah perkara tersebut dilakukan pada skala sama.

Penyelidikan mereka mendapati mumia burung meliputi semua peringkat tumbesaran burung termasuk telur. Ini menunjukkan orang-orang Mesir Purba memburu dan menangkap burung-burung ini di kawasan liar sekaligus memperlihatkan mereka bijak mengambil kesempatan dalam mendapatkan sumber. Namun begitu, dalam sesetengah kes, teks-teks Mesir Purba menunjukkan sesetengah burung diternak khas sebagai korban kepada Horus dan Thoth.

Bagi menentukan asal-usul mumia-mumia burung ini, penyelidik mengambil sampel daripada beberapa jenis burung seperti falkon dan burung upih. 20 sampel mumia burung diambil daripada koleksi pameran mumia burung di sebuah muzium di Lyon, Perancis. Sampel-sampel diambil bagi mengkaji komposisi isotop sekaligus mendedahkan diet burung-burung ini sebelum m4ti.

Sekiranya keputusan menunjukkan kepelbagaian dalam komposisi isotop, ini menunjukkan burung-burung ini hidup bebas di udara sebelum diburu dan ditangkap. Dan jika keputusan menunjukkan sebaliknya, ini menunjukkan burung-burung ini diternak untuk tujuan upacara keagamaan Mesir Purba.

Hasil kajian mereka mendapati kepelbagaian isotop yang tinggi menunjukkan mumia-mumia burung ini datang dari kawasan geografi yang lebih luas. Ini menunjukkan burung-burung ini sebenarnya burung migrasi yang meninggalkan Delta Sungai Nil secara bermusim ke kawasan-kawasan yang kita kenali sebagai Ethiopia dan Sudan. Penemuan ini turut menafikan teori mumia-mumia burung ini sebenarnya burung-burung yang diternak di sangkar-sangkar sekitar Sungai Nil.

Di samping itu, kajian sama turut menunjukkan orang Mesir Purba merupakan pemburu haiwan yang cekap terutama burung dan buaya. Ini dibuktikan menerusi penemuan beberapa fresko yang menceritakan aktiviti pemburuan secara besar-besaran dan penangkapan burung. Contoh mudah, fresko makam Nakht di Nekropolis Theban seperti di bawah:

Dengan itu, ini menunjukkan aktiviti pemburuan burung untuk tujuan keagamaan bukan sesuatu yang asing bagi masyarakat Mesir Purba. Dan tidak mustahil ia dilakukan dalam skala industri besar-besaran sekaligus memberi tekanan kepada populasi burung pada ketika itu. Aktiviti sebegini memberi kesan kepada populasi burung jauh sebelum ia mengalami kemerosotan seperti yang dilihat hari ini.

RUJUKAN:

Whelan, Ed. (2020). Ancient Egyptians Went Wild for Bird Mummy Offerings. Ancient-Origins. https://www.ancient-origins.net/news-history-archaeology/bird-mummies-0014299


Saintis Cuba Buat Kerja Tuhan Hidupkan Balik Makhluk Pupus

Setiap benda yang hidup akan mati. Setiap spesis bermandiri boleh pupus. Manusia mungkin nampak selesa dengan populasi berbilion. Tetapi sebutir batu angkasa saja sudah cukup untuk mengakhiri segala-galanya. Ataupun sebalang nuklear oleh penguasa yang cukup gila dan idealistik. Itulah lumrah alam yang membuat konsep “jaminan” itu sendiri sangat melucukan. Akan tetapi, apa yang mati tidak semestinya mati. Apa yang pupus mungkin boleh kembali.

Bagi mamalia macam manusia, mati sememangnya mati. Tidak mungkin boleh dikembalikan. Tetapi alam makhluk halus (bakteria, bukan jin) lain. Ada yang mati tetapi masih hidup. Itulah dapatan saintis Australia yang menemui mikroorganisme purbakala pada garam. Sebelum mengulas pasal dapatan ini, elok kita tengok dulu satu benda berkaitan yang menarik.

Kerja Hampir Sama

Semua orang pernah dengar tentang Texas. Sebelah barat negeri ini berkongsi sempadan geologi dengan tenggara negeri New Mexico. Sempadan geologi ini dipanggil Salado Formation, lebih kurang 160,000 kilometer persegi. Mudah kata, lagi besar untuk dibandingkan dengan Semenanjung Malaysia. Salado Formation didapati amat kaya dengan garam batu (halite) misalnya.

Di Salado Formation, saintis menemui bangkai seekor tebuan daripada zaman 30 juta tahun yang lalu. Bangkai ini diawet dalam getah ambar yang keras menjadi batu (macam kes nyamuk dalam Jurassic Park).

Bangkai ini mempunyai sejenis bakteria iaitu Bacillus sphaericus yang sudah pupus. Dengan menggunakan teknik terperinci, saintis berjaya mengaktifkan semula bakteria purbakala ini (Vreeland, et al., 2000).

Kembali Ke Australia

Batu ambar ini ditemui di kawasan garam batu. Kawasan sama ditemui di Australia, dimana saintis menemui organisme dalam sebuah cecair berkantung halus. Sehalus-halus rambut saintis jumpa juga, dengan berkat teknologi canggih iaitu mikroskop cahaya. Dalam kantung ini, ada sejenis bakteria yang berasal daripada zaman purbakala. Ikut anggaran, usia bakteria ini jika masih hidup adalah antara 830 hingga 1 bilion tahun yang lalu (Starr, 2022).

Puncanya sekarang bukan senang untuk kaji benda-benda berkantung. Terlalu sensitif macam segelintir dalam kalangan pembaca sendiri. Asal letak “baginda” pada Firaun saja, melenting tidak ketahuan padahal itulah gelaran sewajarnya untuk para raja. Setiap kali saintis cuba mengkaji, kantung tersebut mesti rosak macam minda penyokong-penyokong politik yang terlalu taasub. Mana tidak rosak – kantung sebelum ini perlu diproses dengan menggunakan jarum. Kemudian kena ada bahan tertentu untuk memecahkan kristal garam supaya boleh dapatkan kantung tersebut.

Kajian Australia kali ini bermula dengan cara pemerhatian dulu. Mereka sedang mengkaji bakteria dalam kantung daripada luar. Dan buat masa ini, mereka yakin bakteria tersebut boleh dihidupkan balik. Mungkin ada yang tertanya-tanya, apa guna hidupkan bakteria purbakala balik?

Banyak kegunaannya. Pertama sekali, alam semulajadi ini dibentuk melalui proses evolusi. Proses ini bukan sama sekali beruk menjadi manusia. Itu bukan teori evolusi. Charles Darwin sendiri tidak pernah cakap sedemikian. Sebaliknya proses evolusi adalah perubahan secara perlahan untuk membolehkan sesuatu spesis hidup. Manusia berevolusi menjadi manusia. Beruk berevolusi menjadi beruk. Bakteria jenis A berevolusi menjadi spesis-spesis baharu yang jenisnya masih sama.

Dengan memahami proses evolusi ini, saintis boleh belajar lagi tentang bakteria. Lebih banyak pemahaman, lebih mudah hidup manusia. Mungkin boleh belajar teknik rawatan baru. Ataupun dengan ilmu yang diperolehi, melawan kuman sedia ada. Banyak manfaat boleh dapat melalui sains. Tetapi itulah, sains boleh pula dikecam segelintir. Kemudian segelintir yang sama berkonspirasi bagai kononnya COVID-19 adalah senjata terancang.

RUJUKAN:

Starr, M. (2022, Mei 16). Potentially Alive 830-million-year-old organisms found trapped in ancient rock. Science Alert.

Vreeland, R., et al. (2000). Isolation of a 250-million-year-old halotolerant bacterium from a primary salt crystal. Nature. 407 (6806): 897-900.


Amerika Syarikat dan Korea Utara Nyaris Berp*rang Kerana Sebatang Pokok

Ya, anda tak salah baca, sebatang pokok menjadi punca kepada satu tr4gedi ngeri. Pohon besar dari jenis poplar Normandy setinggi 80 kaki itu mengganggu jarak penglihatan pengawal pos pemeriksaan di pintu masuk ‘Bridge of No Return’ yang memisahkan Korea Utara dan Korea Selatan di Zon Demilitarisasi Korea (DMZ).

Oleh itu, pada pagi 18 Ogos 1976, satu unit t3ntera berkumpul di kawasan yang paling tidak stabil di DMZ untuk menebang pokok itu. Seramai 15 orang ditugaskan, mereka terdiri daripada lima orang buruh awam Korea Selatan dan sepuluh orang pegawai PBB sebagai pengiring.  Namun tidak semuanya akan kembali.

Misi yang membosankan itu ternyata jauh lebih berbahaya daripada yang dijangkakan oleh mereka yang terlibat. Mereka tidak tahu bahawa dua minggu sebelumnya, pada 6 Ogos, t3ntera Korea Selatan telah cuba untuk menebang pohon itu, tetapi mebatalkan hasrat mereka setelah diancam oleh t3ntera Korea Utara. Dan sehari sebelum kejadian pertama itu, Korea Utara membuat pengumuman bahawa kedudukan Amerika Syarikat dan Korea Selatan “secara langsung cuba mencetuskan per4ng.”

Kapten T3ntera A.S., Arthur G. Bonifas mengetuai pengawal t3ntera untuk mengawasi petugas Kor Perkhidmatan Korea ketika mereka memanjat tangga dan menebang pokok itu dengan gergaji dan kapak. Memandangkan DMZ adalah kawasan yang terhad untuk membawa s3njata api, Bonifas tidak membawa pistolnya, walaupun segelintir pegawai PBB tetap membawanya.

Kira-kira 15 hingga 20 minit berlalu sebelum seorang pegawai t3ntera Korea Utara, Leftenan Pak Chul, tiba untuk memberi amaran kepada mereka untuk menghentikan kerja-kerja penebangan. Dia menyuruh mereka berhenti menebang kerana mnendakwa pokok itu telah ditanam oleh Kim Il Sung secara peribadi dan ia tumbuh dan dijaga di bawah pengawasannya.

Pak digelar sebagai “Bulldog” oleh pasukan t3ntera Korea Selatan di DMZ sikapnya yang agresif dan suka melakukan provokasi, dan dalam hal pokok ini, Bonifas tidak mengendahkan amarannya, dan menggesa para petugas untuk terus bekerja.

Pak pergi memaklumkan kembali perkara itu kepada komrad Korea Utaranya, dan dia kembali dengan sebuah trak membawa kira-kira 20 orang t3ntera dengan membawa s3njata jarak dekat seperti paip besi dan kayu besbol. Pak memerintahkan pasukan itu untuk berhenti menebang pokok itu sekali lagi, tetapi Bonifas mengarahkan petugasnya untuk meneruskan kerja mereka, dan membelakangi Pak.

Kemudian, Pak menanggalkan jam tangannya dan memasukkannya ke dalam poket untuk mengelakkan daripada terkena kotoran atau rosak, lalu dia berteriak “bvnuh si bangsat ini!” dalam bahasa Korea. Gerombolan pegawai t3ntera Korea Utara tiba-tiba mengeremuni pasukan PBB dan menyer4ng mereka secara nekad.

Pegawai-pegawai yang berada di pos kawalan hanya mampu merakam video kejadian ser4ngan itu dari jauh. Tidak ada anggota pasukan PBB yang melepaskan temb4kan, peristiwa itu kemudian tiba-tiba menjadi satu pertempvran jarak dekat.

Anggota T3ntera Korea Selatan yang bertugas menebang pokok lari menyelamatkan diri tetapi meninggalkan kapak mereka, t3ntera Korea Utara mengambil peluang keemasan itu dengan mengambil kapak-kapak yang ditinggalkan untuk menyer4ng Kapten Bonifas, dia ditet4k dan dibelah berkali-kali oleh gerombolan t3ntera Korea Utara hingga m4ti di tempat kejadian.

Lapan t3ntera PBB dilaporkan ced3ra parah dalam ser4ngan itu, dan seorang lagi pegawai t3ntera dari A.S., Letnan Mark Barret, juga ced3ra parah. Dia ditemui hidup dan berlumuran dar4h di atas rumput, tetapi akhirnya turut meninggal akibat tr4uma keced3raan di kepala semasa dikejarkan ke hospital, menjadikan dua pembvnuhan telah dilakukan dengan kapak.

Berita mengenai kejadian itu mencetuskan kemarahan Washington.  Korea Utara secara rasminya menyalahkan pihak lawan dengan menggambarkan tr4gedi itu berlaku apabila “penceroboh imperialis Amerika menghantar 14 samseng dengan kapak ke kawasan DMZ untuk menebang pokok tanpa merujuk atau berbincang dengan pihak lain,” sebelum mendakwa tindakan seperti itu harus dipersetujui secara bersama terlebih dahulu, mereka turut menuduh bahawa t3ntera Amerika secara tiba-tiba menyer4ng pihak Korea Utara.  “Pengawal kami hanya mempertahankan diri,” dakwa mereka.

Presiden Gerald Ford menganggap tindakan Korea Utara itu sebagai “pembvnuhan tanpa sebab yang k3ji .”  Setiausaha Negara Henry Kissinger menegaskan bahawa dar4h orang Korea Utara perlu ditumpahkan sebagai balasan, beliau mencadangkan operasi pengeb0man dilaksanakan.

Ramai pihak yang mengesyaki bahawa semua itu merupakan perancangan Amerika untuk melancarkan per4ng , tetapi sebenarnya presiden hanya mahu menunjukkan kuasa dan kekuatan Amerika Syarikat sambil mengurangkan risiko tercetusnya per4ng.

Setelah tiga hari perbincangan dan perancangan, angkatan bers3njata Amerika Syarikat memulakan Operasi Paul Bunyan yang serius pada pagi 21 Ogos 1976. Pihak Korea Utara dan Selatan turut memberi perhatian yang tinggi sebelum misi, dan semua pihak di DMZ bersiap sedia untuk menghadapi k0nflik. Korea Utara bersiap sedia dengan 150 hingga 200 pasukan bers3njata, dan menempatkan dua orang penemb4k mesingan di dua posisi berbeza.

Operasi itu dilaksanakan oleh sepasukan 110 t3ntera, 64 daripadanya adalah pakar taekwondo Korea. Selebihnya datang dengan bers3njatakan gergaji mesin dan cuba menjatuhkan pokok yang menjadi punca. Di setiap menara pos kawalan ditempatkan sepasukan pengawal t3ntera yang taktikal, dan terdapat 27 buah helikopter bersedia untuk terbang. Manakala dari jauh, tiga pesawat pengeb0m B-52 telah bersiap sedia.

Mereka memerlukan masa kira-kira 42 minit untuk menebang pokok, tiga minit lebih lama daripada yang dianggarkan. T3ntera Amerika meninggalkan sisa batang pokok yang telah ditebang sepanjang enam kaki untuk menandakan lokasi insid3n pembvnuhan kapak. Pada tahun 1987, sebuah plak gangsa diletakkan di lokasi itu.

Tindak balas Amerika Syarikat berkesan dalam menunjukkan kekuatan dan mencegah k0nflik yang lebih buruk berlaku. Dalam satu kajian Army W4r College, Operasi Paul Bunyan dikreditkan dengan mempraktikkan prinsip berikut:

“Korea Utara hanya akan berunding ketika diancam atau ketika mereka berharap dapat memperoleh konsesi penting yang tidak tersedia melalui cara lain. Korea Utara mahu dilihat sebagai mematuhi peraturan dan lebih menghormati kuasa dan kekuatan daripada undang-undang dan norma-norma peraturan antarabangsa.”

Bagi pihak Korea Utara, mereka telah membuat permohonan maaf tetapi secara tidak rasmi. Namun, setiap bulan Ogos negara itu akan memperingati ulang tahun insid3n itu dengan menegaskan bahawa ia berlaku kerana Amerika yang menyer4ng terlebih dahulu. Perangai dah macam satu persatuan mahasiswa di Malaysia hari tu.

Sebagaimana menurut laporan akhbar yang dikawal kerajaan Korea Utara, Rodong Sinmun, “Ketika t3ntera kita cuba menghentikan tingkah laku AS yang keterlaluan, penjahat itu tiba-tiba menghayun s3njata mereka, termasuk kapak, dan menyer4ng pasukan kita seperti sekumpulan serigala” – tetapi, mereka masih tidak sedar akan hakikat sebenar bahawa kejadian itu telah dirakam dengan video.

Amerika dan Korea Utara saling menuduh antara satu sama lain hingga mereka terlupa bahawa sebenarnya punca utama yang mencetuskan peristiwa itu hanyalah kerana sebatang pokok.

RUJUKAN:

This Week In Milit4ry History: Operation Paul Bunyan


Adakah Kau Lupa, Kesultanan Melayu Islam Pernah Berjaya?

Nak panggil aku normies sebab trigger dengan meme ni, dipersilakan. Tapi bagi aku, sehebat mana pun budaya meme ini, tapi bila ada sejarah yang salah, maka aku akan tegur.

Aku malas tulis panjang-panjang kehebatan Tamadun Melayu zaman Islam. Aku senaraikan point-point penting ni jer. Kenapa Melaka tu hebat dan merupakan sebahagian dari zaman kegemilangan Tamadun Islam?

– Melaka menerima 2000 buah kapal sehari yang singgah dipelabuhan Melaka, dan setiap kapal sepanjang 100-200 meter menunjukkan betapa besarnya saiz pelabuhan Melaka pada waktu ini.

– Tom Pires mengatakan bahawa kehebatan Melaka terlalu besar kebesaran dan keuntungannya dan diumpamakan sesiapa yang menguasai Melaka, dia seperti menguasai Venice di Eropah. Betapa hebatnya Melaka sehingga disamakan dengan Venice.

– Dikatakan bahawa terdapat lebih 88 bahasa dituturkan dengan pedagang dari 60 buah kerajaan serentak singgah di Melaka dalam satu masa. Ketika itu, penutur 88 bahasa dan 60 buah kerajaan dari seluruh pelusuk dunia ini bertutur dalam BAHASA MELAYU sebagai LINGUA FRANCA.

– Sistem pengurusan pelabuhan Melaka menjadikan pelabuhan mereka bertaraf dunia. Melaka memiliki pelabuhan transit seperti di Jugra, Tanjung Bidara dan Bentan. Melaka juga memiliki sistem penyimpanan gudang dengan teknologi dan kualiti yang membantu para pedagang menyimpan barang-barang mereka dalam tempoh waktu yang lama sebelum menunggu angin monsun.

– Melaka juga merupakan pusat penyebaran Islam di Asia Tenggara dan merupakan pusat ilmu di Asia Tenggara. Contohnya, kitab aqidah aliran Imam Abu Mansur al-Maturidi yang bertajuk Al-Aqāid An-Nasafiyyah karangan Imām Abu Hafs Umar bin Muhammad An-Nasafi yang merupakan antara manuskrip Melayu terawal dijumpai setakat ini (abad ke-16) dan dipercayai telah diterjemah pada zaman Melaka.

– Tak hairanlah nama seperti Wali Songo pernah berguru di Melaka. Babad Tanah Hawi menceritakan Sunan Giri dan putera gurunya Sunan Bonang belayar dari Ampel menuju ke Makkah bagi melaksanakan rukun kelima Islam iaitu fardu haji. Setibanya di Melaka, mereka bertemu dan berguru dengan Sheikh Wali Lanang selama beberapa lama.

– Kehebatan pengurusan ekonomi dan pusat ilmu tak hairan menjadikan Melaka sebagai sebuah kerajaan yang kaya. Terdapat catatan yang mengatakan bilik simpanan harta Sultan Alauddin Syah Melaka mempunyai tiga tan emas selain harta-harta lain. Harta ini telah dirampas oleh Portugis dan menjadi sebahagian daripada harta yang dibawa balik ke Portugal.

– Istana Melaka mempunyai peti berkaki bertatahkan permata. Semasa Portugis menawan Istana Sultan Mahmud Syah Melaka, mereka mendapati istana ini memiliki sebuah peti besar berkaki dan dipenuhi dengan permata yang bernilai 60,000 cruzado.

– Selain itu juga, terdapat empat balang emas yang mengandungi minyak wangi, bekas emas yang mengandungi butiran mutiara selain gadis cantik yang bertugas sebagai dayang istana.

– Mendengarkan kekayaan Kesultanan Melaka inilah, maka tak hairanlah salah satu daripada harta karun yang hilang paling mahal di dunia ialah daripada Flor De La Mar yang tenggelam di dasar laut selepas menjarah kekayaan Melaka. Dikatakan kekayaan yang diambil bersama Melaka berjumlah 2.6 billion + + (54,431kg of Gold x $49,000 per Kg) duit hari ini yang merangkumi:

1. Perempuan perempuan penenun kain

2. Anak-anak perempuan bangsawan Melaka

3. Tiang tiang Istana Melayu Melaka yang dihias dan dilepa dengan emas dan perak

4. Tanduk gajah Sultan Melaka yang disepuh emas

5. 600 Tan Emas barang kemas

6. Meja berkaki emas 7. 7.Gelang Sakti Nakhoda Beego

8. 6 bijik Singa tembaga besar hadiah Maharaja Cina

9. Baju perisai perang berkain baldu, senjata, dan topi besi berhias indah.

10. Baju-naju berkain baldu dan sutera

11. Mangkuk mangkuk perak

12. 2 pasu besar

13. Perabot-perabot indah

14. 200 kotak berlian, rubi, permata-permata mahal.

– Sebab itulah Duerta Barbarossa mengatakan bahawa Melaka ialah pelabuhan terkaya di dunia seperti dalam catatan berikut:

“Bandaraya Melaka adalah pelabuhan terkaya dengan jumlah perdagangan borong yang terbesar dan perkapalan serta perdagangan yang sungguh banyak yang boleh didapati di seluruh dunia.”

– Portugis hanya berjaya memperoleh 1/3 daripada harta kekayaan Melaka yang sebenar. Sebanyak 2/3 harta kekayaan Melaka yang lain dipercayai masih tersimpan di sekitar kota dan negeri Melaka di ruang-ruang bawah tanah dengan dinding kebal dan kukuh.

– Betapa significantnya Melaka dalam kedudukan sebahagian daripada Tamadun Islam sehinggakan dikatakan kalau mahu menundukkan Mekah dan Kaherah, maka Melaka harus ditamatkan riwayatnya. Ini dapat dilihat pada catatan Portugis:

“Dan aku yakin bahawa, jika kita rampas perdagangan Melaka dari mereka, Kaherah (Mesir) dan Mekah akan kalah sepenuhnya.” – Afonso de Albuquerque


Gamesbond – Penggerak Sukan Elektronik Berasaskan Konsol Di Malaysia

Gamesbond adalah satu nama yang tidak asing lagi dalam dunia sukan elektronik di Malaysia ini. Gamesbond ditubuhkan pada Julai 2015 oleh dua anak muda yang berjiwa besar untuk memajukan dunia sukan elektronik di Malaysia khususnya bagi permainan bolasepak interaktif (FIFA) menggunakan konsol. Apa yang membanggakan, Gamesbond merupakan syarikat bumiputera yang mampu bersaing dalam dunia sukan elektronik di Malaysia dan menganjurkan pelbagai pertandingan peringkat nasional untuk mencungkil bakat-bakat baru untuk diketengahkan.

Mula bertapak di Kota Damansara pada tahun 2015, Gamesbond melebarkan sayapnya ke Sri Permaisuri, Cheras (Gamesbond Sri Pemaisuri) dan Muadzam Shah, Pahang (Muadzam Shah E-sports Studio) dengan membuka pusat sukan elektronik kedua dan ketiga selepas setahun beroperasi di Kota Damansara. Apa yang menarik dan unik berkaitan Gamesbond adalah ia merupakan satu-satunya pusat permainan video yang menawarkan perbagai perkhidmatan selain menjadi pusat latihan untuk para belia mengasah bakat dalam sukan elektronik ini.

Antara perkhidmatan lain yang disediakan adalah menjual barangan permainan video khususnya Playstation4, menjadi pusat memperbaiki konsol, menyediakan sewaan konsol dan juga menguruskan acara-acara pertandingan melibatkan sukan elektronik berasaskan konsol. Gamesbond boleh dikatakan sebagai ‘one-stop center’ bagi penggemar-penggemar permainan video dan juga sukan elektronik.

Jika disebut saja sukan elektronik atau permainan video, rata-rata rakyat marhaen akan memberikan tanggapan negatif terhadap industri ini. Berbekalkan kesungguhan dan semangat yang ada, Fazli Razak pengurus operasi Gamesbond berjaya mengubah persepsi serta pandangan masyarakat di Malaysia ini dengan penganjuran acara-acara sukan elektronik di Malaysia. Selain itu juga, Gamesbond merupakan pusat sukan elektronik pertama di Malaysia yang mendapat sokongan dan penjaan dari pelbagai nama-nama besar di Malaysia seperti Astro eGG, Redbull Malaysia, Edifier, Viewsonic, Armageddon dan sebagainya.

Sehingga ke hari ini, Gamesbond telah menganjurkan dan terlibat secara langsung dalam lebih 30 acara pertandingan sukan elektronik di Malaysia dan juga luar negara. Sehingga hari ini, Gamesbond berjaya menawarkan jumlah hadiah kemenangan lebih RM 100,000 kepada semua peminat sukan elektronik di Malaysia. Yang lebih manis lagi, Gamesbond juga turut terlibat secara langsung dalam mencungkil bakat pemain sensasi nombor 1 Malaysia dalam sukan elektronik siri FIFA; Amirul Afandi atau lebih dikenali dengan nama ‘Amtuah’.

Gamesbond merupakan satu-satunya syarikat yang berani mengambil risiko menaja Amtuah ketika beliau mula-mula bertapak di arena ini sehinggalah beliau dinobatkan sebagai Juara Asia Tenggara dalam sukan elektronik FIFA16. Yang lebih membanggakan, Gamesbond berjaya membawa Amtuah (satu-satunya wakil tunggal Asia Tenggara bagi permainan FIFA) di kejohanan kedua terbesar di Paris iaitu Esports World Championship (ESWC) pada tahun lalu yang telah ditaja oleh Astro eGG dan juga Redbull Malaysia.

Bagi penglibatan Gamesbond dalam pusat sukan elektronik di Malaysia, sehingga harini, Gamesbond telah membantu lebih 70 orang bumiputera yang berminat dalam mengasaskan pusat sukan elektronik masing-masing.

Bagi resolusi tahun ini, sesuai dengan gelaran yang diberi iaitu PENCETUS REVOLUSI SUKAN ELEKTRONIK BERASASKAN KONSOL DI MALAYSIA, Gamesbond ingin membuka peluang kepada bumiputera terutamanya golongan belia untuk menceburkan diri dalam bidang sukan elektronik melalui plan perkembangan franchise Gamesbond. Selain dari itu, Gamesbond juga dalam perancangan untuk mencungkil bakat-bakat baru dalam sukan elektronik di seluruh Malaysia. Gamesbond juga turut memberi peluang kepada mana-mana syarikat yang berminat untuk berkerjasama bersama Gamesbond dalam menaikkan lagi industri sukan elektronik di Malaysia.

Kepada pembaca The Patriots yang ingin mencuba dan menceburkan diri dalam dunia sukan elektronik konsol, anda boleh datang mencuba sendiri bermain Playstation 4 di Gamesbond Kota Damansara dan Gamesbond Sri Permaisuri. Jika ada kemahuan dan kesungguhan, anak Malaysia dan bumiputera kita juga boleh menjadi satu nama besar di peringkat dunia. Apa yang kita boleh lakukan dan bantu adalah dengan sentiasa memberi sokongan kepada Gamesbond dan perkembangan sukan elektronik berasaskan konsol di Malaysia. Jika ingin mengetahui lanjut berkaitan Gamesbond dan pertandingan-pertandingan sukan elektronik terbaru oleh mereka, boleh singgah ke IG dan FB mereka di;

FB: www.fb.com/gamesbond2015

IG: gb_gamesbond